
    Kjære leser!
   

   
    
    
    Utgivelser av norske innføringsbøker i pedagogisk psykologi hører til sjelden­hetene. I denne boka har vi samlet bidrag fra de fremste fagpersonene på feltet. Med 33 kapitler har dette blitt en skikkelig tungvekter som dekker alle de sentrale temaene og teoriene i pedagogisk psykologi.
   

   
    Pedagogisk psykologi er både en forskningsdisip­lin og profesjonskunnskap innenfor flere fagdisipliner. Denne boka favner begge deler, for det har vært et ønske om å skape ei praksisnær bok. Den har stor faglig bredde og variasjon i temaer, og bidragsyterne fra de ulike lærestedene representerer en enorm kompetanse og erfaring.

    Sosialiserings­prosesser
   

  

  
   
    
    
    Innledning
   

   
    Mange av teoriene som tradisjonelt presenteres i bøker om pedagogisk psykologi ble utviklet et godt stykke tilbake i tid. Gode teorier bidrar til innsikt og går ikke raskt av moten. Samtidig er teorier preget av tiden og kulturen de skapes i. Tidsepoker og kultur setter i høy grad sitt avtrykk på verdiene og holdningene, sosialiseringsmålene og -metodene som råder i samfunnet. Noen forhold ved menneskelivet er forholdsvis tids- og kulturuavhengig, men en del teorier vil gjennom årenes løp miste noe av sin relevans. Det er nærmest en regel at jo mer konkrete og detaljerte teorier er, desto mer bærer de preg av perioden de ble utviklet innenfor. Teorier som har et metaperspektiv og som er utformet på et abstrakt nivå, beholder gjerne sin relevans over tid, men de kan være mindre interessante for praksis. Det er også viktig å ha i minne at så å si samtlige sentrale teorier i pedagogisk psykologi er vestlige, og de er ofte ført i pennen av menn som tilhørte øvre middelklasse eller overklassen. For å motvirke at pedagogisk psykologi blir for tilbakeskuende, bygger kapitlene i denne boka i stor grad også på nyere forskning. De gir nye perspektiver på gamle spørsmål, og en rekke eksempler gjennom boka viser den praktiske relevansen av ulike innsikter.
   

   
    Bokas store tematiske bredde innebærer at det naturlig nok vil være noe innholds­messig overlapping. Forfatterne nærmer seg temaområdene fra ulike innfallsvinkler og teoretiske ståsteder. For studenter som skal tilegne seg fagstoffet er ikke dette noen ulempe, tvert om bidrar det til at man blir mer familiær med de viktigste perspektivene og begrepene.
   

   
    Kapitlene i del 1 gir en bred innføring i sentrale perspektiver på barn og unges sosialisering. Disse perspektivene viser hvordan sosialiseringsagenter og oppvekstmiljøer kan støtte barn og unges utvikling kognitivt og psykososialt, slik at de kan utvikle sin kompetanse og oppleve mestring. Det teoretiske startpunktet er sosiologiske perspektiver, transaksjonsmodellen og Bronfenbrenners bioøkologiske modell. Kapitlene beskriver hvordan synet på barn og barneomsorg endres med samfunnsstrømningene, hva vi vet om den psykiske helsetilstanden til barn og unge i Norge, og vi ser nærmere på viktige sider ved barn og unges liv, som lekens betydning for utvikling og trivsel, hvordan vennskap utgjør en sentral del av sosialiseringen, hvordan identitets- og moralutviklingen foregår, og hvordan dataspill og sosiale medier i stor grad preger hverdagen til barn og unge i dag. Mange forbinder spilling med isolasjon og ensomhet, men dette bildet stemmer dårlig – for de fleste er dette sosiale aktiviteter.
    
    
    De elektroniske kommunikasjonskanalene gir nærmest ubegrenset med muligheter, men de har også noen negative sider som både unge og voksne må ta på alvor.

    Samfunnsperspektiv på barn og unges utvikling
   

   
    
    
    Petter Aasen
   

   
    
    
    Innledning
   

   
    Barn og unges utvikling kan forstås og forklares med utgangspunkt i ulike faglige perspektiver og teorier. Man kan legge til grunn teorier og kunnskap om psykiske eller biologiske egenskaper og karakteristika, men en kan også ta utgangspunkt i teorier og kunnskap om barnas fysiske, sosiale og kulturelle oppvekstmiljø. I dette kapitlet rettes oppmerksomheten mot betydningen av samfunnsmessige forhold og hvordan sosialiseringsteoretiske og samfunns­historiske perspektiv kan bidra til å kaste lys over barn og unges utvikling.
   

   
    
    
    Generasjonsforskjeller
   

   
    Samfunnet som barn og unge vokser opp i, gir erfaringer, verdier og holdninger som de tar med seg inn i voksenlivet. I et samfunn i rask endring vil mennesker som tilhører ulike fødselskohorter møte ulike historiske verdener, som kan gi dem helt forskjellige muligheter og begrensninger (Frønes, Heggen & Myklebust, 1997). Oppvekstmiljøet former både den enkelte og hele generasjoner. Hvis samfunnsendringene er omfattende og raske, kan forskjellene i oppvekstmiljøet til de ulike generasjonene bli store. Da kan det oppstå generasjonskløfter. I dagligtalen kommer generasjonsforskjeller
    
    
    til uttrykk gjennom benevnelser som «mellomkrigsgenerasjonen» og «etterkrigsgenerasjonen
    
    
    ». Den første betegner barne­kullene som ble født mellom de to verdens­krigene, altså mellom 1918 og 1939. I Norge var dette en generasjon som opplevde synkende levestandard, arbeidsledighet og økende fattigdom. Slitet for daglig utkomme for å opprettholde tilværelsen, satte sitt preg på oppveksten. Den andre betegnelsen viser til barn født etter andre verdenskrig, som hadde sin ungdomstid på 1960- og 1970-tallet. I Norge vokste denne generasjonen opp med økende velstand, og stadig flere tok høyere utdanning. De er blitt kalt 68-generasjonen, etter studentopprøret i 1968, og ble kjent som en opprørsgenerasjon som utfordret det etablerte samfunnet. Samtidig blir de beskrevet som mer optimistiske enn den foregående generasjonen. De så muligheter der andre før hadde sett begrensninger. Som voksne har de i stor grad opprettholdt et ungdommelig selvbilde.
   

   
    Fødselskullene fra omkring 1965 til 1980 blir gjerne kalt «generasjon X
    
    
    ». På makronivå pekes det på den kalde krigen og atomkrigtrusselen som sentrale referansepunkter for denne generasjonens formative livsfase. På mikronivå opplevde denne generasjonen at mødrene deres gikk ut i arbeidslivet, samtidig som det var mangel på barnehager, og skoledagene var relativt korte. Da det ikke var voksne hjemme når de kom fra skolen, måtte barna klare seg selv, og mange fikk egen nøkkel til huset i snor rundt halsen. Generasjonen er derfor også omtalt som «nøkkelbarna». I denne perioden ble skilsmisser og familieoppløsning mer vanlig, uten at samfunnets sosiale sikkerhetsnett var helt på plass. Karakteristiske trekk for denne generasjonen er at de er mer selvstendige, tilpasningsdyktige, kunnskapsrike og resultatorienterte enn foreldregenerasjonen. Samtidig er de preget av den sosiale situasjonen i barneårene. De er mer skeptiske, pragmatiske og mer opptatt av tilbakemeldinger fra omgivelsene enn sine foreldre.
   

   
    «Milleniumsgenerasjonen» eller «generasjon Y
    
    
    » brukes om generasjonen som er født mellom 1980 og midten av 1990-årene. De er formet av økt globalisering og internasjonalisering. Vi fikk friere flyt av mennesker, varer, tjenester, ideer og kunnskap, ny kommunikasjonsteknologi og sosiale medier. Globaliseringen, internasjonaliseringen og digitaliseringen medførte at den enkelte hadde mer til felles med jevnaldrende i andre vestlige land enn med eldre generasjoner i sitt hjemland.
   

   
    Generasjonen som vokste opp i de første tiårene av 2000-tallet har fått betegnelsen «generasjon prestasjon
    
    
    ». De har vokst opp i en mer gjennomgående digitalisert verden med nærmest ubegrensede valgmuligheter. Samtidig har forventningene fra omgivelsene om å prestere formet denne generasjonen – enten det handler om kropp og utseende, skole og utdanning, vennskap og fritidsaktiviteter eller om anerkjennelse gjennom sosiale medier. Sosiale medier gir andre muligheter for selvpresentasjon enn før, og de unge er angivelig utsatt for press på så mange områder at det blir vanskelig å håndtere og mestre totaliteten av krav og forventninger, i den grad at noen blir syke.
   

   
    [image: Generasjonen av barn og unge tidlig på 2000-tallet vokste opp i en digitalisert verden.]
   

   
    Generasjonen av barn og unge tidlig på 2000-tallet vokste opp i en digitalisert verden.
   

   
    Også enkelte store historiske hendelser kan gi opphav til betegnelser på barne- og ungdomsgenerasjoner, slik «koronagenerasjonen» antakelig vil bli brukt om barn og unge som får sine formative år preget av pandemien. Slike enkelthendelser kan være så skjellsettende at de påvirker hvem vi er og blir som mennesker.
   

   
    Disse folkelige generasjonsbetegnelsene er basert på oppvekstvilkårene og konkrete hendelser i generasjonenes barndom og ungdomsår. Hvorvidt betegnelsene er dekkende når en skal forstå og forklare barn og ungdoms utvikling, må avklares gjennom empiriske studier. En studie gjennomført av Bakken, Sletten og Eriksen (2018) tok for seg «generasjon prestasjon
    
    
    » og forestillingen om at prestasjonspress
    
    
    et på barn og ungdom har økt, og at det totale trykket er vanskelig å håndtere. Studien viste at de aller fleste tenåringer opplever press på et eller flere områder, og at skoleprestasjoner peker seg ut som det området der de særlig opplever mye press. Studien viste imidlertid at de fleste klarer å håndtere dette. Samtidig opplever de et betydelig press som er mer utfordrende å håndtere. Det gjelder for eksempel det massive søkelyset på utseende og anerkjennelse i sosiale medier. Undersøkelsen viser store variasjoner både når det gjelder opplevd mengde av press og håndteringen av det, og den bidrar til en viktig nyansering av en stereotyp karakterisering av en hel generasjon. Samtidig gir resultatene grunn til bekymring for en gruppe barn og unge i denne generasjonen som synes å ha betydelige problemer med å håndtere presset de står overfor.
   

   
    
    
    Sosialiseringsteoretisk samfunnsperspektiv
   

   
    Sosialisering
    
    
    betegner prosesser der barnet beveger seg fra en tilstand av avhengighet og identitets­løshet, til å bli innlemmet i og aktivt medlem av nye og større sammenhenger. Individet lærer av og høster erfaringer gjennom tilknytning til materielle, sosiale og kulturelle sammenhenger. Gjennom sosialiseringsprosessen får barnet tilhørighet, som er grunnlaget for utvikling av selvoppfatning og identitet, og det opparbeider seg psykisk, sosial og kulturell kompetanse. Psykisk kompetanse viser til behov, motiver, preferanser, ønsker og evne til erfaringsbearbeiding og identitetsforvaltning. Sosial kompetanse omfatter samhandlings- og kommunikasjonsevner, væremåter, evne til å føle empati, argumentasjonsferdigheter, evne til konfliktløsning, osv. Kulturell kompetanse omfatter kunnskaper, verdier og normer – det vil si det erkjennelsesmessige grunnlaget og de forstå­elsesrammer, referanserammer, tolkningsrammer og målestokker som man møter ver
    
    
    den med (Aasen, Nortug, Ertesvåg & Leirvik, 2002).
   

   
    Sosialisering foregår på ulike arenaer, og det kan være en mer eller mindre bevisst prosess hos de involverte. De mest målrettede og planlagte formene for sosialisering foregår i barnehagen, utdanningsinstitusjoner og organiserte fritidsaktiviteter. Sosialiseringen på disse arenaene
    
    
    er stort sett målrettet og tilsiktet, og den omfatter blant annet oppdragelse, opplæring og veiledning av barn og unge gjennom tilrettelagte aktiviteter, instruksjon og undervisning. Ofte er også barna fullt klar over at de er i en læringssituasjon når de deltar på disse formelle arenaene
    
    
    . Samtidig foregår det også på disse arenaene utilsiktet påvirkning og ubevisst tilegnelse av mer diffuse og uuttalte normer, oppfatninger og væremåter. I barne­hage og skole snakkes det i denne sammenheng om skjulte budskap. Skolen kan for eksempel lære enkelte elever at det er rettferdig at de kommer til kort og blir tapere i skolen, fordi det har skjedd i åpen konkurranse der alle har hatt de samme mulighetene. Et annet eksempel er at barnehage og skole kan formidle et tradisjonelt kjønnsrollemønster gjennom sin praksis, selv om offisielle planer og kompetansemål foreskriver likestilling.
   

   
    Men utilsiktet og ikke erkjent sosialisering karakteriserer først og fremst uformelle sosialiserings­arenaer
    
    
    og mer tilfeldige sammenhenger barn og unge inngår i. Det kan være i vennegjengen eller på fysiske og virtuelle arenaer der barn og unge møtes. Ikke minst er elektroniske møteplasser og sosiale medier i dag viktige uformelle, formative arenaer. Enkelt­individets ubevisste generaliseringer av erfaringer som høstes i én sammenheng, og som overføres til og aktiveres i stadig nye sammenhenger, er også eksempler på sosialisering som er lite tilsiktet og lite erkjent. Men sosialisering dreier seg også om bevisst bearbeiding av generelle erfaringer vi gjør i hverdagslivet så vel som i arbeidslivet, og som vi tar lærdom av og bærer med oss i ulike livssituasjoner. Så finnes det en type sosialisering der påvirkningen er klart tilsiktet, men der poenget er at den ikke skal være erkjent av mottaker. Da dreier det seg om manipulasjon, propaganda eller undertrykking (Martinussen, 2008).
   

   
    Sosialisering
    
    
    er en prosess der individet påvirkes av og samspiller med et stadig økende antall personer og beveger seg på stadig flere arenaer på veien mot voksenlivet. Noen teoretikere skiller mellom primærsosialisering
    
    
    og sekundærsosialisering. Den primære sosialiseringen er gjennomgripende i den forstand at den former hele personligheten. Den legger grunn­laget for fundamentale og varige personlighetstrekk og fører individet inn i noen generelle roller. Individet må tilegne seg (internalisere) grunnleggende verdier, holdninger, bevissthetsformer, ferdigheter og motiv. Gjennom primærsosialiseringen opparbeider individet en forståelse av seg selv som selvstendig menneske og samfunnsborger, og av de typiske væremåtene innenfor gruppene personen tilhører. Familien og andre nære relasjoner er viktigst for barn og unges primærsosialisering.
   

   
    Sekundærsosialisering
    
    
    betegner overføring, læring og internalisering av kunnskaper, ferdigheter og holdninger som er av betydning i mer konkrete og spesifikke roller og situasjoner. Denne delen av sosialiseringen kvalifiserer individet til å ivareta nødvendige funksjoner og arbeidsoppgaver i samfunnet. Mens primærsosialiseringen knyttes til et intimt, personlig samspill mellom voksne og barn i familien, men også i barnehagen eller grunnskolen, forutsetter ikke sekundærsosialiseringen bestemte personer som identifikasjonen kan rettes mot. Nå etableres mer generelle kommunikasjonsprosesser mellom individet og omverdenen. Sekundærsosialiseringen foregår hele livet. Sosialisering er med andre ord en livslang prosess.
   

   
    Et samfunnsperspektiv på sosialisering
    
    
    forstår barn og unges utvikling som en interaksjonsprosess der samfunnet tar ansvar for individet og individet tar samfunnsansvar. Fra individets synsvinkel er det nødvendig å lære å kjenne samfunnets handlingsmønstre og tankeformer for å kunne omgås andre, leve et meningsfylt liv, skaffe seg arbeid og utføre det på en tilfredsstillende måte, men også for å forme sitt eget livsprosjekt innenfor legitime rammer og bli den personen man helst vil være. Sosialisering dreier seg derfor for det første om utvikling og læring. Uten samfunnstilknytning gjennom samkvem med andre mennesker, kan den enkelte ikke utvikle seg som individ. Slik sett frigjøres vi gjennom vår samfunnstilknytning. Fra samfunnets synsvinkel er det også behov for selvstendige og kreative mennesker som kan møte nye utfordringer, fornye samfunnet og bringe verden videre.
   

   
    Samfunnet krever imidlertid også forpliktelser fra sine medlemmer. Det er avhengig av at et tilstrekkelig antall individer er i stand til å utføre det arbeid som til enhver tid må gjøres, og at samfunnsmedlemmene innordner seg samfunnets lover og normer for samhandling. Slik dreier sosialisering
    
    
    seg derfor også om tilpasning og sosial kontroll
    
    
    . Det eksisterer i så måte et spenningsforhold mellom enkeltindividets behov for utfoldelse og samfunnets behov for at dets medlem­mer innordner seg. Individet møter samfunnet og kollektivet med egne behov og forventninger, men i alle samfunn er det grenser for den enkeltes utfold­elsesmuligheter. Samfunnet stiller krav til individet. Slik kan sosialisering også vekke motstand fra individer og grupper mot det som oppleves som smertefull innordning.
   

   
    En vellykket sosialisering innebærer at individet tilegner seg kunnskaper og verdier som gir mestrings- og handlingsgrunnlag for å møte krav, utfordringer og muligheter i samfunnet. Individet oppnår da sosial kompetanse og trer inn i et verdifellesskap. Men sosialiseringen fører ikke alltid til et balansert og harmonisk forhold mellom individ og samfunn. Av og til oppstår det konflikter, i den forstand at personer bryter med konvensjonelle normer og aksepterte atferdsmønstre. Det kan være uttrykk for mistilpasning som skyldes psykiske og sosiale problemer, men det kan også være et uttrykk for en legitim motstand mot uakseptable krav om underordning, som for eksempel kan ramme medlemmer av bestemte samfunnsgrupper (Aasen, Nortug, Ertesvåg & Leirvik, 2002). Det er et sunnhetstegn at det er takhøyde for kritikk og protest i et samfunn. Motstand og kamp mot urett og undertrykkelse har vært viktige drivkrefter i utviklingen av liberale demokratier.
   

   
    Tre sosialiseringsteoretiske hovedperspektiver
   

   
    Sosialisering i et samfunnsperspektiv omfatter utvik­lings- og læringsprosesser som former personligheten gjennom interaksjon mellom individ og samfunn. Avhengig av det samfunnsbilde og menneskebilde en tar utgangspunkt i, kan vi identifisere tre hovedlinjer i den samfunnsrettede sosialiseringstenkningen. Én hovedlinje kan vi knytte til det som betegnes som en
    
     strukturfunksjonalistisk
    
    
     
     
    
    
     forståelse
    
    av menneske og samfunn. Denne tenkningen har røtter tilbake til teoretikere som for eksempel Talcott Parsons (1937) og Robert K. Merton (1968). Sosialisering forstås da som en prosess der individet må lære seg samfunnets spilleregler. Individet går inn i eksisterende roller og gjør de tilhørende normene til sine egne. Barn og unges utviklingsoppgave blir ifølge denne modellen å leve opp til samfunnets krav og forventninger. En vellykket sosialisering forutsetter tilpasningsprosesser som resulterer i en overenstemmelse mellom samfunnets krav og forventninger og individuelle forutsetninger og ambisjoner.
   

   
    Den andre hovedlinjen kan vi kalle en
    
     humanistisk-sosialkonstruktivistisk
    
    
     
     
    
    
     forståelse
    
    av forholdet mellom individ og samfunn, med linjer tilbake til filosofen og sosiologen Alfred Schütz (1967). Innenfor sosiologien står Peter Berger og Thomas Luckmanns
    
     Den samfunnsskapte virkelighet
    
    (orig. utgitt i 1966) sent­ralt i denne teoritradisjonen. I pedagogisk sammenheng impliserer denne forståelsen at barn og unges iboende utfoldelses- og selvrealiseringsbehov settes i sentrum, og man undersøker hvordan samfunnet og oppvekstmiljøet imøtekommer eller begrenser mulighetene for å utvikle disse behovene. Læring og utvikling skjer ifølge denne modellen best når barn og unge konstruerer sin egen kunnskap gjennom å være aktive i læringsprosessene. Hovedproblemstillingen blir hvordan sosialiseringsprosessene utløser eller hemmer barn og unges latente utviklingsmuligheter. Barne­hage og skole blir en form for veksthus for barn og unges forutsetninger, egenskaper og behov.
   

   
    Den tredje hovedlinjen er
    
     kritisk sosialiseringsteori
    
    
     
     
    
    . Her retter man oppmerksomheten mot ulikheter i samfunnet som barn og unge vokser opp i. Utgangspunktet er at svært få samfunn gir like muligheter til alle barn og unge når det gjelder utvikling, identitetsforvaltning og selvrealisering. Et land består ikke av én kultur med ett verdisystem; det finnes et mangfold av kulturer, livsformer og oppfatninger om hva som er det gode liv, hva som er riktig og galt og hva som er viktig og uvesentlig. Samfunnet består av delkulturer som i større eller mindre grad makter å sette sitt preg på samfunnets offisielle, dominerende kultur og formaliserte sosialiseringsprosesser. Både barnehage og skole kan da forstås som arenaer der det er kamp mellom ulike interesser. For noen barn og unge kan skolegang innebære en sosialisering som står i motsetning til verdier, holdninger og væremåter som karakteriserer ens egen geografiske, sosiale eller etniske bakgrunn og tilhørighet.
   

   
    Mens den strukturfunksjonalistiske fagtradisjonen tar utgangspunkt i at individet gjennomgår nødvendige harmoniserende tilpasninger til samfunnets ordninger og verdifellesskap, har den kritiske sosialiseringsteorien et konfliktperspektiv
    
    
    , der man forstår samfunnet som bestående av grupper med motstridende interesser, og der undertrykkingsmekanismer og utstøtingsmekanismer fremmer noens interesser og utfoldelsesmuligheter på bekostning av andres. Hvilke interesser som vinner frem, er avhengig av hvem som sitter med definisjonsmakten. Sent­rale talspersoner for denne retningen er teoretikere fra Frankfurterskolen
    
    
    , som vokste frem rundt Institut für Sozialforschung i Frankfurt am Main før andre verdenskrig, med sentrale teoretikere som for eksempel Max Horkheimer (1895–1973), Theodor Adorno (1903–1969), Herbert Marcuse (1898–1979) og ikke minst Jürgen Habermas
    
    
    (f. 1929). Habermas argumenterer for at samfunnsutviklingen i vestlige land har gitt muligheter for individuell frihet, meningsdannelse og politisk medinnflytelse. Samtidig har samfunnet blitt stadig mer differensiert og komplekst, og bestemte interesser har befestet sin maktposisjon, noe som blant annet setter samfunnssolidariteten på prøve (Eriksen & Weigård, 1999; Krogh, 1991).
   

   
    Disse tre ulike forståelsene av sosialisering peker alle på viktige sider ved barn og unges utvikling, og på mange måter supplerer de hverandre. Alle perspektivene er opptatt av forholdet mellom individ og samfunn som et gjensidig avhengighetsforhold. Mennesket ses som et aktivt subjekt som skaper og påvirker sine livsbetingelser. Samtidig er mennesker objekt for de materielle og sosiale forholdene de lever under. Enkeltindividet utvikles gjennom på den ene siden å bli innvidd i samfunnets institusjoner og livsformer, og på den andre siden bidrar den enkelte til å skape en ny samfunnsvirkelighet for nye generasjoner.
   

   
    
    
    Samfunnshistorisk perspektiv
   

   
    Det samfunnsrettede sosialiseringsperspektivet åpner for en forståelse av barn og unges utvikling som betrakter individet som en mer eller mindre aktiv og kreativ medspiller på ulike arenaer. Individet påvirker og påvirkes i et kontinuerlig vekselspill med mennesker og miljø. Både de nære og de fjernere sosialiseringsarenaene er i konstant endring og utvikling. Materielle, sosiale og kulturelle forhold som rammer inn barn og unges oppvekstmiljø, endres. Hvilke krav og utviklingsmuligheter som møter barn og unge, skifter stadig. Og endrede utviklingsoppgaver krever stadige nye psykiske og sosiale svar, det vil si utvikling av individuell kompetanse og personlige egenskaper for og mestring av en tilværelse under de aktuelle samfunnsmessige betingelsene.
   

   
    Vi kan fange inn sosialiseringsbetingelsenes historiske utvikling ved å sammenligne det enkle, naturbestemte lokalsamfunnet og det komplekse, urbane og globaliserte samfunnet (Hoem, 1968). Moderniseringen
    
    
    kan ses som en frigjøring fra den direkte og umiddelbare avhengigheten av naturgitte betingelser. Historisk sett har denne frigjøringen betydd økende avhengighet av menneskeskapte samfunnsforhold og produkter. Den historiske utviklingen har vært beskrevet som en utvikling fra naturavhengighet til arkitekturavhengighet. Det er spor av denne utviklingen gjennom hele historien, men den akselererte etter andre verdenskrig i vår del av verden.
   

   
    I det gamle primærsamfunnet
    
    
    var arbeidsliv og familieliv en fellesarena for en samfunnsintegrerende sosialisering. Livsbetingelsene ble langt på vei bestemt av årsrytmen i næringsveiene og hva naturen kunne gi. Det var nære bånd mellom behovstilfredsstillelse, arbeid og sosiale fellesskap – det var virksomheten for opprettholdelse av tilværelsen som ga livet rammer og mening. I dette samfunnet ble kunnskap, ferdigheter og normer utviklet og vedlikeholdt gjennom arbeidet. I arbeidet foregikk overføring av kompetanse og identitet mellom generasjonene.
   

   
    [image: I det enkle samfunnet foregikk mye av sosialiseringen i det sosiale samkvemmet rundt nødvendig arbeid for å opprettholde tilværelsen.]
   

   
    I det enkle samfunnet foregikk mye av sosialiseringen i det sosiale samkvemmet rundt nødvendig arbeid for å opprettholde tilværelsen.
   

   
    Det enkle samfunnet var enkelt i den forstand at menneskene opparbeidet et felles erfaringsgrunnlag ved at de stort sett befant seg i samme livs- og arbeidssituasjon. De møtte stort sett de samme kravene og høstet de samme erfaringene. I dette samfunnet vokste fellesskap og felles erfaringer ut fra hverdagslivets praktiske gjøremål for å opprettholde tilværelsen. Felles­skapet var en del av den livsnødvendige samhandlingen for å sikre husly og mat på bordet. Overlevelse fordret at man realiserte seg selv på måter som kom fellesskapet til gode. I denne samfunnsformen eksisterte det ikke formalisert sosialisering. Sosialiseringen var flettet inn i dagliglivets gjøremål.
   

   
    Fra dette utgangspunktet har det i vår del av verden skjedd en gradvis utvikling mot et stadig mer komplekst samfunn. Utviklingen fra en tilværelse som nærmest var prisgitt naturkreftene, til et samfunn kjennetegnet av en høy grad av mestring av disse, har ført til en stadig mer sammensatt livssituasjon for individet. Den økende differensieringen i yrkeslivet og mellom arbeidsliv, familieliv og fritidsliv har ført til segmentering. Livsområder som rekreasjon, omsorg, læring og arbeid er splittet opp, og kontakten mellom områdene er svekket. Arbeidslivet forutsetter arbeidstakere med spesifikke kvalifikasjoner for å løse ulike arbeidsoppgaver. Stadig nye yrkesgrupper oppstår for å utføre stadig mer spesialiserte oppgaver. Et karakteristisk trekk ved det moderne yrkeslivet er at formål og kompetanse ikke utvikles og formidles gjennom selve yrkesutøvelsen i samme grad som tidligere. Den enkelte arbeider eller gruppe av arbeidere produserer i mindre grad den kunnskapen som de selv er avhengig av, og ser i mindre grad enn før sluttproduktet. Yrkesopplæringen foregår i liten grad gjennom praktisk yrkesutøvelse, men er lagt til institusjoner med dette formålet. Utviklingen innenfor arbeidslivet har ført til at stadig flere mennesker setter sammen elementer til et større hele etter oppskriftskunnskap eller en bruksanvisning som de selv verken har utviklet eller har ansvar for. Samtidig har kommunikasjonsteknologi i stadig større grad tilrettelagt for samarbeid på tvers av fysisk og sosial avstand.
   

   
    I det enkle samfunnet
    
    
    var sosialiseringen viklet inn i det sosiale samkvemmet rundt nødvendig arbeid for å opprettholde tilværelsen. Mat for å mette, klær og hus for å varme og beskytte. Her ble kompetanse utviklet og overført. Gjennom arbeidet utviklet individet sin identitet. I det komplekse samfunnet som for alvor vokste frem etter andre verdenskrig i vår del av verden, er både arbeidet, yrkeskunnskap og opplæring fjernet fra det sosiale miljøet der barn og unge har tilhørighet. Sammenhengen mellom arbeid, kompetanse og kulturell tilhørighet er brutt. Som en konsekvens av spesialiseringen, oppsplittingen og skillet mellom yrkesutøvelse, kunnskapsproduksjon og yrkesutdannelse blir det vanskeligere å opparbeide et felles erfaringsgrunnlag. Det moderne samfunnet er et samfunn uten en autoritativ overbygning, mente den tyske sosiologen og filosofen Niklas Luhmann
    
    
    (1927–1998). Det er på mange måter et samfunn uten sentrum (Luhmann, 1981). I vår tid forsterkes utford­ringen gjennom økt mobilitet både innenlands og mellom ulike land. Når et allment og sammenbind­ende erkjennelses- og verdigrunnlag mangler, truer det utviklingen av en fellesskapsfølelse. Og et visst minimum av fellesskap er nødvendig for at et samfunn kan bestå.
   

   
    Dette har en klar parallell til den tyske sosiologen Ferdinand Tönnies
    
    
    ’ (1855–1936) tenkning. Han skilte mellom to typer av sosiale fellesskap: Gemeinschaft
    
    
    og Gesellschaft
    
    
    (Harris, 2001). Gemeinschaft viser til et tradisjonsbundet samfunn preget av fellesskap, sterke sosiale bånd og stor avhengighet mellom individene. For Tönnies var tradisjonssamfunnet kjennetegnet av Gemeinschaft, med felles stedstilhørighet, sosial klassetilhørighet, felles tro/overbevisning og følelses­messige relasjoner mellom mennesker. Samfunn karakterisert av Gesellschaft har mer karakter av et aksjeselskap eller en bedrift, der båndene er svakere, og der samhold er basert på mer forretningsmessige og upersonlige relasjoner og transaksjoner. Her opprettholdes samfunnet ved at enkeltpersoner handler på bakgrunn av sin egeninteresse, som i nærings­livet, hvor arbeidere, ledere og eiere ofte ikke bindes sammen av felles livsorientering, tro eller omsorgen for produktet de lager. Det er i deres egen interesse å komme på jobb for å tjene penger. På mange måter er det egeninteressene som holder bedriften og felles­skapet sammen.
   

   
    Tönnies mente at fremveksten av det moderne samf
    
    
    unnet
    
    
    
    
    innebar en overgang fra Gemeinschaft-pregede til Gesellschaft-pregede fellesskap. Det representerte en overgang fra storfamilier og primær­næring til kjernefamilier, urbane samfunn, industri og servicenæringer. I det moderne samfunnet
    
    
    er den sammenbindende kraften ikke lenger nære mellommenneskelige relasjoner, men mer instrumentelle eller forretningsmessige relasjoner. Når et Gesellschaft
    
    
    -preget samfunn avløser det førindustrielle bondesamfunnet, legger det grunnlag for økonomisk vekst og et materielt sett bedre liv, men det gir samtidig nye og annerledes rammer for sosiale relasjoner og fellesskap (Østerberg, 2012).
   

   
    Den økte betydningen formelle sosialiserings­institusjoner
    
    
    som barnehager og skoler har fått i vårt samfunn, kan ses som en kompensasjon for allmenndannende prosesser som gikk tapt med overgangen fra et enkelt til et stadig mer komplekst samfunn. Gjennom utdanningssystemet skal den oppvoksende generasjon gis en felles erkjennelsesramme og et noenlunde felles verdigrunnlag. Sosialiseringen og barn og unges utvikling skjer ikke lenger gjennom deltakelse i naturlige kontekster, slik som i det enkle samfunnet. I det komplekse samfunnet skjer sosialiseringen gjennom møtet med utvalgte, tilrettelagte tekster (Lundgren, 1979). Læretiden sammen med de eldre er erstattet av skolegang sammen med jevn­aldrende. I barnehage og skole er det lærere med formelle kvalifikasjoner som har overtatt mye av ansvaret for å legge til rette for at den enkelte gjennom jevn­alderfellesskapene utvikler kompetanse, ferdigheter og holdninger som åpner for deltakelse innenfor forskjellige samfunnsområder.
   

   
    [image: Institusjoner som barnehagen og skolen har fått ansvaret for mye av sosialiseringen av barn og unge.]
   

   
    Institusjoner som barnehagen og skolen har fått ansvaret for mye av sosialiseringen av barn og unge.
   

   
    Barnehagen og skolen som systemer fungerer som koordinerende sosialiseringsarenaer som også skal sørge for at samfunnsmedlemmene får et nødvendig felles erfaringsgrunnlag, felles forståelsesrammer, interesser, målsettinger og normer. Segmenteringen og mangfoldet som karakteriserer det komplekse samfunnet, har medført et økende behov for formell sosialisering for å sikre at barn og unge etter hvert kan bidra til å bygge opp under stabile samfunns­formasjoner (Aasen & Telhaug, 1992).
   

   
    Sosialiseringsarenaene endres over tid, og sosialiseringsprosessene formaliseres i stadig sterkere grad. De uformelle arenaene forsvinner ikke, men også de endres. For eksempel viser en studie av Isaksen, Norderhus og Øksnes (2021) hvordan lek i barndomsårene endres over tid. Barn leker like mye som før, men studien viser at eldre generasjoner er bekymret for at barn ikke leker slik de selv gjorde. De er bekymret over dagens barndom sammenlignet med deres egen. Generelt kan historiske perspektiv på endring lett få preg av nostalgi, i den forstand at fortiden forherliges. Når vi ser tilbake, er det for eksempel lett å romantisere de uformelle sosialiseringsprosessene, den frie omgangen mellom unge og eldre, og den naturlige og gradvise overgangen til arbeidslivet. Det kan derfor være grunn til å understreke at selv om de historiske endringene i sosialiseringsprosessene kan være utfordrende både for den enkelte og samfunnet, viser studier av barn og unges situasjon bakover i tid et alt annet enn vakkert bilde av deres livssituasjon i det enkle samfunnet (Aries, 2003; Korsvold, 2016). Den bekymringsløse barndom og ungdomstid i det enkle, Gemeinschaft-pregede samfunnet er med andre ord en myte. Hovedpoenget er at oppvekstvilkårene og dermed referanserammene barn og unge må forholde seg til, er helt annerledes i dag enn for bare noen generasjoner tilbake. Dette har betydning for sosialiseringsprosessene og barn og unges livsløp. Det medfører biografiske endringer. Historisk bestemte sosialiseringsprosesser legger for eksempel grunnlaget for motivasjonsmønstre, holdninger, uttrykksmønstre og atferdsmønstre hos medlemmer av et gitt samfunn på et gitt historisk tidspunkt. Psykologen Erich Fromm (1900–1980) fanget i sin tid inn disse felles egenskapene gjennom begrepet sosial karakter. Den utvikles som et resultat av de erfaringer og livsforhold som er felles for samfunnsmedlemmene på et gitt historisk tidspunkt, og som rammer inn den enkeltes utviklingsmuligheter. Innenfor disse rammene formes den mer spesialiserte individuelle karakteren gjennom den enkelte persons særegne livshistorie.
   

   
    Den franske sosiologen Pierre Bourdieu
    
    
    (1930–2002) er nettopp opptatt av hvordan det særegne sosiale miljøet og den sosiale klassen vi vokser opp i, påvirker og former våre tanker og handlinger på en grunnleggende måte. Ulik tilgang til ressurser, som penger, eiendom og sosiale nettverk, vil forme den enkeltes tenkemåte og væremåte. Bourdieu beskriver disse innlærte måtene å tenke og handle på som
    
     habitus
    
    
     
     
    
    . Habitus er et integrert system av varige disposisjoner som regulerer vår måte å oppfatte, vurdere og handle på. Habitus formes av den enkeltes plassering i samfunnshierarkiet og vår tilgang til tre ulike former for kapital: økonomisk, kulturell og sosial kapital. Økonomisk kapital er økonomiske ressurser som for eksempel penger, aksjer, eiendom og verdifulle gjenstander. Kulturell kapital kan for eksempel være å ha høyere utdanning, å tilhøre prestisjefylte miljøer og å ha attraktive posisjoner i arbeidsmarkedet. Samtidig viser kulturell kapital også til mer indre egenskaper, som vår måte å tolke og forstå verden på, vår væremåte og selvpresentasjon, som i neste omgang kan gi lettere tilgang til bestemte sosiale arenaer og samfunnsposisjoner. Sosial kapital viser til vår tilgang til kontakter og sosiale nettverk som vi kan mobilisere for å oppnå det vi vil (Broady, 1991; Broady & Palme, 1989).
   

   
    
    
    Barndom, ungdomstid og identitetsutvikling
   

   
    Identitetsarbeid
    
    
    og identitetsforvaltning er en viktig del av sosialiseringsprosessen. Sosialiseringsperspektivene definerer gjerne identitetssøking og det å oppnå selvforståelse som den viktigste utviklingsoppgaven for barn og unge. Mange påpeker at denne utviklingsoppgaven er krevende i en tid preget av en kulturell frisetting, der identiteten ikke lenger er fastlåst eller forhåndsprogrammert gjennom familiebånd og tradisjoner slik som i det enkle samfunnet, men der de subjektive mulighetene tvert om ofte omtales som tilsynelatende ubegrenset.
   

   
    Den industrielle revolusjonen fra slutten av 1700-tallet og utover 1800-tallet, og de forandringene i samfunnsforholdene som fulgte med denne, skapte en ny individforståelse. Industrialiseringen
    
    
    legger grunn­laget for en prosess karakterisert ved en stadig sterkere atskillelse mellom arbeidsfellesskapet og familien, mellom arbeidsplass og hjem, mellom arbeidstid og fritid, mellom produsent og konsument, osv. Menneskets sosiale sammenheng blir splittet opp. De nye livsvilkårene skiller individet fra kollektivet på en annen måte enn tidligere. Det moderne, komplekse samfunnet stiller nye krav til den enkeltes handleevne og selvbestemmelse. Identitetsproblematikken blir aktualisert som følge av økt frihet for mange mennesker. Menneskene blir frisatt fra mye av den overvåkning og kontroll som de tette, integrerte samfunnene ofte representerte, men dermed mister individet også den skjerming og støtte som tidligere tiders samfunn ga. Både begrensninger og støtteverk av økonomisk, sosial, erkjennelsesmessig, etisk og psykologisk karakter faller bort. Samfunnsutviklingen de siste 50–60 årene har for alvor frisatt barn og unge fra mange av de materielle begrensingene som møtte tidligere generasjoner. Fremveksten av det etniske og kulturelle mangfoldet har bidratt i samme retning (Ziehe & Stubenrauch, 2008).
   

   
    Det selvfølgelige og det gitte i det tradisjonsbundne samfunnet innhyllet den enkelte i en helhet som gjorde at det var relativt ukomplisert å forstå seg selv, orientere seg i omverdenen og forholde seg til hverandre. Den enkelte fikk selvbekreftelse gjennom den rutinemessige håndteringen av hverdagens gjøre­mål og gjenkjennelsen i andres blikk. Frigjøringen fra familie- og tradisjonsbånd innebærer at det nå i større grad er opp til den enkelte å fylle de nye mellom­rommene som tidligere ble fylt av det selvfølgelige, av gjentakelse og gjenkjennelse. Å binde sammen ulike erfaringer til en helhet og en identitet, er i mye større grad blitt et individuelt prosjekt. Gjennom sosia­liseringsprosessene blir dermed barn og unge i dag i større grad overlatt til seg selv og konfrontert med sin egen evne til å planlegge, kontrollere og håndtere ulike livssituasjoner og fremtiden.
   

   
    En lang rekke forhold har bidratt til denne frisettingen. Den økonomiske og teknologiske utviklingen, økt velstand og velferd har fritatt oss fra slitets disiplinering. Samfunnsutviklingen
    
    
    har gitt større frihet til valg av utdanning, yrke, bosetting, samlivspartner og livsstil. Andre forhold har også bidratt til frisettingen og styrket den individuelle valgfriheten, som utviklingen innenfor kommunikasjon og sosiale medier, svekket primærkontroll og voksenkontakt, migrasjon og svekkede tilhørighetsforhold osv. Frisettingen er en forutsetning for et liv som selvstendig og myndig individ, men samtidig fremtvinger den i større grad et identitetsarbeid. For når de ytre støtte- og ramme­verkene svekkes, må den indre styringen gjennom selvrefleksjon og bevisstgjøring omkring egne verdier og normer, ønsker og veivalg styrkes. Det som ikke forstås som skjebne, uomtvistelig sannhet eller en universell etisk norm, kan mennesker endre. Det som personer kan endre, er de ansvarlig for. Dette er på den ene siden befriende. På den andre siden kan det være belastende når identitetsarbeid i stigende grad settes på dagsorden. Den enkelte må i større grad enn tidligere redegjøre for, begrunne og rettferdiggjøre handlinger, meninger, holdninger og måten man former sitt liv på. Sentralt i beskrivelsene av sosialiseringens betingelser i vår tid er perspektivmangfoldet. Etablerte verdier og sannheter dekonstrueres, og individet kan oppleve krysspress fra motstridende verdier og et mangfold av livsstiler. Barn og unge blir ikke bare påvirket av sine nærmeste omgivelser, men av en verdensomspennende massekultur, med andre ord kilder som verken foreldre eller lærere har styring over.
   

   
    I det enkle, tradisjonsbundne samfunnet kunne den subjektive hovedutfordringen være at man
    
     ville for mye
    
    . I vår tid er den subjektive hovedutfordringen oftere at man
    
     oppnår for lite
    
    ; at mennesker ikke lever og er slik som de kunne leve og være. Og i vår tid er identitet ikke noe man utvikler en gang for alle; den settes stadig på prøve og må stadig omformes, forhandles om og tas stilling til. Identiteter må stadig prøves ut, vurderes, forkastes og endres. Personer er ikke hva de er, men hva de gjør seg selv til. Identitetsarbeid
    
    
    blir en pågående refleksiv prosess (Giddens, 1996). Refleksiviteten gir økt spillerom, men den øker også bevisstheten om at det ikke finnes noen fast grunn. Derfor er identitetsarbeid et sentralt tema i den samfunnshistoriske sosialiseringslitteraturen.
   

   
    Oppbruddet fra tradisjonene kan ha ført til at mennesker i dag er mer avhengig av omgivelsene for kontinuerlig å få bekreftet sin egenverdi og at det de driver med er meningsfullt. Det er kanskje derfor identitetsarbeid ofte resulterer i behov for selvfremstilling, selvutfoldelse og selvforandring. Det samfunnshistoriske perspektivet på barn og unges utvikling kan kaste lys over for eksempel nye former for sårbarhet knyttet til frykten for å gå inn i sammenhenger som ikke gir umiddelbar selvbekreftelse.
   

   
    
    
    Utvidet og avkortet barndom og ungdomstid
   

   
    Et samfunnshistorisk perspektiv på sosialisering innebærer en forståelse av at barn og unges utvikling alltid vil være knyttet til samfunnsmessige utviklingskrav og utviklingsmuligheter som skifter med tiden. Barndom og ungdomstid er biologiske og psykologiske utviklingsfaser, men må også forstås som sosiale og historiske fenomener. Livsfasenes innhold, utviklingsoppgaver, utfordringer, muligheter og begrensninger er betinget av skiftende samfunnsforhold (Mørch, 2010).
   

   
    Sammenlignet med tidligere historiske perioder er det et karakteristisk trekk ved barn og ungdoms posisjon i det moderne samfunnet at de er marginalisert eller tilsidesatt. Denne marginaliseringen har flere dimensjoner. Vi kan snakke om en
    
     funksjonell marginalisering
    
    
     
     
    
    , som viser til at barn og unge er satt utenfor mange samfunnsmessige oppgaver. De er «uproduktive» og plassert i unyttige og uansvarlige samfunnsroller. Fra at barn og unge var produktive og deltok i fellesskapets hverdagslige gjøremål i tidligere tider, er de i dag forbrukende og passiviserte unge mennesker. For det andre kan de unges posisjon i samfunnet ses som en
    
     strukturell marginalisering
    
    . De har fått sine egne fysiske og virtuelle sosiale rom (barnehage, skole og sosiale mediesamfunn) hvor de i stor grad er atskilt fra andre aldersgrupper, der omfanget av og kvaliteten på voksenkontakt er redusert. Og for det tredje kan de unges posisjon beskrives som en
    
     normativ marginalisering
    
    : Foreldregenerasjonens normative styring av barne- og ungdomsrollens utforming er svekket. Denne marginaliseringen gir blant annet grobunn for dannelsen av ulike ungdomskulturer, som er karakterisert ved klart avgrensede uttrykks- og ytringsformer. Marginaliseringen av barn og unge
    
    
    har skapt et vakuum, som blant annet jevnaldergruppen forsøker å fylle. Jevnalderrelasjoner har derfor fått økende betydning som sosialiseringsarena. Form og innhold i ungdomskulturene vokser ut av et komplekst samspill mellom globale trender, lokale forhold, sosial og kulturell bakgrunn og fremtidsutsikter (Heggen & Øia, 2005; Aasen, Nortug, Ertesvåg & Leirvik, 2002).
   

   
    Den formelle sosialiseringen, eller det vi kan kalle samfunnets institusjonaliserte pedagogiske prosjekt
    
    
    gjennom barnehage, skole, skolefritidsordninger og organiserte fritidsaktiviteter, ble gjennom 1900-tallet styrket som kvalifiseringsarenaer, men også som sosialiseringsarenaer i bred forstand. Snart feirer vi 300-årsjubileet for innføringen av den obligatoriske grunnskolen. Skolen la imidlertid lenge beslag på bare en liten del av barndommen. For de fleste dreide det seg om noen få skoletimer i uken, noen få uker i året fra 7-årsalderen og frem til konfirmasjonen. Men etter hvert har både samfunnsliv og arbeidsliv stilt større krav til kunnskap og kompetanse, og vi fikk en gradvis forlengelse av skoledagen og skoleåret. Den obligatoriske skolen ble utvidet til ni år i løpet av 1960-årene. I 1980-årene ble det for alvor etablert barnehager for barn under skolepliktig alder. I 1990-årene kom 6-åringene inn i skolen, og det pedagogiske prosjektet omfattet i større grad også barns fritid gjennom skole­fritidsordninger. I den andre enden av utdanningssystemet var gymnaset lenge et privilegium for de få. I løpet av 1980-årene ble videregående opplæring en forutsetning for de fleste yrkesvalg og dermed en allmenn kvalifiserings- og dannelsesarena for all norsk ungdom. I 1990-årene og på 2000-tallet ble terskelen enda høyere for å komme inn i arbeidsmarkedet, noe som førte til en økende tilstrømming til universiteter, høyskoler og fagskoler. Også i arbeidslivet kreves det en stadig kompetanseutvikling, og formalisert utdanning blir i dag definert som livslang læring. Formell utdanning har dermed blitt en stadig viktigere sosialiseringsarena i menneskers liv. Det norske skole- og utdanningssystemet kan sies å være demokratisk, ved at det er tilgjengelig for alle og stort sett finansieres av det offentlige, og det er et sentralt mål at skolen skal virke utjevnende. Grunnopplæringen er organisert som en offentlig fellesskole som skal bidra til sosial integrasjon og like muligheter. Samtidig kan faktorer som sosial bakgrunn, kulturell tilhørighet og kjønn fortsatt forklare ulikheter, både når det gjelder rekruttering til og oppnådde resultater i utdanningssystemet (Prøitz & Aasen, 2018).
   

   
    De tendensene vi her har pekt på, har resultert i en utvidet barndom og ungdomstid. Men vi kan også peke på en motsatt tendens: Visse historiske endringer bidrar til å gjøre barndommen og ungdomstiden som utviklingsfaser kortere. Utestengningen av ungdom fra arbeidslivet er ikke entydig. Selv om statistikken viser at ungdom i heltidsarbeid har sunket sterkt, har antallet som har deltidsarbeid steget gjennom de siste tiårene. Slik har unge mennesker en viss tilknytning til arbeidslivet, selv om tilknytningsformene er annerledes enn tidligere – deltidsarbeid ved siden av skole og studier danner ikke på samme måte som før utgangspunkt for yrkeskarriere og sosial identitet. Og tidligere hadde de unge bare i liten grad råderett over det de selv tjente. Lønnen gikk som oftest inn i familiens forbruk, før de selv stiftet egen familie. I dag er lønnen i større grad de unges egne penger. Det gir mer selvstendighet og handlingsrom som samfunnsdeltakere.
   

   
    Barn og unge har i økende grad blitt gjenstand for kommersielle interesser. Hele industrier er i dag bygget opp omkring de unges forbruk. Som for voksne preges også barn og unges fritid i stigende grad av konsum. Vi har dermed en situasjon der de unge lever i en forlenget barndom og ungdomstid med tanke på at de begynner senere i full jobb, men som konsumenter er de for lengst voksne. Varemarkedet fremstår som en overgripende sosialiseringsarena. Den økte fritiden har banet veien for dette markedet, fordi fritidens verdimønstre er opplevelsesorienterte. Opplevelsesmarkedet er på mange måter den sosialiseringsarenaen som mest radikalt utfordrer de tradisjonelle normene for identifikasjon og verdivalg blant barn og unge.
   

   
    Også når det gjelder oppdragelse og normer er det mye som tyder på at barndommen og ungdomstiden avkortes, i den forstand at de unges gis større frihet. «Den gamle skole» la for eksempel stor vekt på autoritet og disiplin (Aasen & Telhaug, 1992). I dag legges det i mye større grad vekt på frihet fra autoritet og underordning, og frihet til selvutfoldelse og til å realisere seg selv. Samtidig konfronteres de tidlig i livet med veldig alvorlige spørsmål som tidligere hørte voksenverdenen til. Blant annet innebærer klima­endringene at barn og unge er forespeilet nokså overveldende og truende fremtidsutsikter.
   

   
    Ser vi på de mer uformelle sosialiseringsbeting­elsene og mulighetene for å gjøre seg erfaringer og forholde seg til «den virkelige verden», kan vi også peke på forhold som indikerer en avkortet barndom og ungdomstid. På mange måter har de unge mer plass og tid til å gjøre erfaringer og eksperimentere med livet enn hva tidligere generasjoner hadde anledning til, slik som å eksperimentere med parforhold og boformer, ha tilgang til ubegrensede mengder informasjon, ta del i fysiske og virtuelle reiser, osv. Det store omfanget av opplevelser og erfaringer kan gi bedre utviklingsbetingelser enn da barn og unge i større grad var bundet av materielle begrensninger og fastere normer og tradisjoner.
   

   
    Vi kan også snakke om en avkortet barndom og ungdomstid i den forstand at det i dag stilles større krav til de unge om en stadig tidligere internalisering av kontroll, det vil si krav om tidligere psykologisk og sosial modning. Vi kan snakke om en voksen­gjøring av barn og unge
    
    
    . En rekke observasjoner synes å støtte en slik forståelse av moderne barndom og ungdomstid:
   

   
    
     •
    
    Voksensymboler har blitt barns eie allerede ved skolestarten, som for eksempel moteklær og teknologisk utstyr.
   

   
    
     •
    
    Mange barn begynner å tillegge seg «ungdommelige» interesser allerede i 8–9-årsalderen, en god del tidligere enn foreldregenerasjonen gjorde.
   

   
    
     •
    
    Løsrivelsen fra voksenavhengigheten skjer stadig tidligere.
   

   
    
     •
    
    Såkalte pubertetskonflikter oppstår stadig tidligere.
   

   
    
     •
    
    Typisk ungdomskriminalitet har utviklet seg til i større grad også å bli barnekriminalitet.
   

   
    
     •
    
    Mellom- og etterkrigsgenerasjonen var opptatt av at barn og unge skulle beskyttes og holdes i uvitenhet om livets realiteter. I dag behandler voksne i større grad barn og unge på en mer likeverdig måte. Det har mange positive sider. Samtidig, når mange foreldre slipper livet løs på de unge ved å presentere og diskutere både globale og personlige problemer med sine barn, påfører man kanskje barna en større ansvarsfølelse som bidrar til en tidligere voksengjøring.
   

   
    
     •
    
    Det som tidligere var de voksnes «hemmeligheter» og tabuer, som ble betraktet som skadelige for barn, og som markerte et klart skille mellom barn og voksnes verden, er i dag tilgjengelig for barn og unge. Internett og sosiale medier har bidratt til å viske ut disse skillene.
   

   
    
     •
    
    Barn og unge konfronteres tidlig i livet med veldig alvorlige spørsmål som tidligere hørte voksenverdenen til. Mange unges sterke engasjement i miljø- og klimaspørsmål illustrerer hvordan barn og unge tidlig konfronteres med, men også tar ansvar for store og alvorlige utfordringer.
   

   
    I sosialiseringssammenheng kommer barn og unge ofte i klemme mellom den utvidede og den avkortede barndommen og ungdomstiden. De står i en paradoksal situasjon der de stenges ute fra samfunns- og arbeidslivet og fra å ha et samfunnsansvar, men samtidig konfronteres de med eksistensielle utfordringer og samfunnsproblemer som det tidligere var forbeholdt de voksne å gruble over og ta ansvar for.
   

   
    
    
    Det pedagogiske prosjektet i et samfunnsperspektiv
   

   
    Samfunnets pedagogiske prosjekt
    
    
    skal hjelpe barn og unge å finne seg til rette i en verden som i dag er kjennetegnet av en økende grad av frisetting på den ene siden, og på den andre siden et mangfold av normer og krysspress (Ziehe, 1997; Aasen 1997; Aasen, Nortug, Ertesvåg & Leirvik, 2002). Den formaliserte, institusjonaliserte sosialiseringen må i denne sammenheng utvikle og forvalte en pedagogikk som setter den enkelte i stand til å møte krav som springer ut av det sosiale og kulturelle mangfoldet, men som samtidig bidrar til å vedlikeholde og etablere nye bånd som knytter oss sammen i et fellesskap.
   

   
    Mangfold og paradokser er en del av det moderne samfunnet. Det norske pedagogiske prosjektet baserte seg tidligere på at Norge var et forholdsvis homogent samfunn (Prøitz & Aasen, 2018; Aasen, 2003). Dagens samfunn er i mye større grad basert på verdiene som ligger i mangfoldet
    
    
    . Mens den norske samfunns­modellen i årene etter andre verdenskrig gjorde menneskelig likeverd til en fanesak med begrunnelse i at vi alle var like, impliserer den kulturelle frisettingen, den nye informasjons- og kommunikasjonsteknologien, globaliseringen og migrasjonen at bestrebelsene på å videreutvikle et samfunn basert på likeverd må begrunnes i at vi alle er forskjellige. Pedagogisk praksis må da forholde seg til motsigelsene dette innebærer. Det finnes ikke på samme måte som tidligere faste navigasjonspunkt eller uomtvistelige svar når livskursen skal settes.
   

   
    Når et felles verdigrunnlag ikke på samme måte som tidligere kan gi handlingsdirektiver, må barn og unge lære å forholde seg til mangfoldet. I et samfunnsperspektiv er dette utfordringen for det pedagogiske prosjektet
    
    
    i vår tid. Gjennom sin virksomhet må det pedagogiske prosjektet finne balansen mellom på den ene siden å gi barn og unge den tryggheten de trenger som fundament for å kunne lære og utvikle seg, og på den andre siden gi rom for og motivere til stadig utprøving av identiteter i en mangfoldig og omskiftelig verden.

    Kapittel 2
   

   
    
     
     
     Transaksjonsmodellen for barns utvikling og Bronfenbrenners bioøkologiske teori
    
   

   
    
    
    Øyvind Kvello
   

   
    
    
    Innledning
   

   
    De som er i forskningsfronten innen utviklings­psykologi i dag baserer seg ofte på
    
     transaksjons­modellen for utvikling
    
    . Dette perspektivet viser hvordan barns utvikling involverer komplekse prosesser som inkluderer både genetiske/biologiske forhold og miljøpåvirkning. Bioøkologisk teori ble utviklet på samme tid som transaksjonsmodellen for utvikling
    
    
    , og har et mer detaljfokus på hovedpoengene i transaksjonsmodellen for utvikling.
   

   
    Vi er ulike når det gjelder hvor påvirkelige vi er i vår utvikling som individer. Vi skal derfor supplere fremstillingen i dette kapitlet med kunnskap om hva slike forskjeller har å si for barns utvikling. Bronfenbrenner var svært opptatt av de sosiale nettverkenes betydning, derfor presenteres også kjernekunnskap fra forskning på dette området.
    
     
      
       1
      
     
    
   

   
    
    
    Begrepene modning, vekst, læring og utvikling
   

   
    Transaksjonsmodellen for utvikling og bioøkologisk teori
    
    
    handler om barns utvikling, og de inkluderer begrepene modning, vekst og læring (se definisjoner i faktaboksen).
   

   
    
     Definisjon av begrepene modning
     
     
     , vekst, læring
     
     
     og utvikling
     
     
     
      1
     
    

    
     Begrepene modning, vekst, læring og utvikling er sentrale når man skal analysere kvaliteten på barns oppvekstmiljø.
    

    
     
      Modning
     
     kan defineres som utvikling etter en genetisk styrt plan. Et eksempel kan være at man kommer i puberteten og blir kjønnsmoden.
    

    
     
      Vekst
     
     kan defineres som en registrerbar økning i eksempelvis størrelse, funksjonsdyktighet eller kompleksitet. Et eksempel på endring i kompleksitet er at økt kognitiv kapasitet gjør at man utvikler økt innsikt og mer avansert tenkning.
    

    
     
      Læring
     
     kan defineres som forandring av opplevelse og atferd som følge av prosesser mellom miljøet og personen. Eksempler kan være at man lærer algebra i matematikk, hvordan en biotop fungerer, eller at man blir bedre til å diskutere og forhandle med andre ved interessekonflikter.
    

    
     
      Utvikling
     
     er forandring av strukturer og funksjoner over tid som følge av modning, vekst og læring. Utvikling inkluderer derfor de tre begrep­ene over.
    

   

   
    
    
    Fire grupper av teorier om barns utvikling
   

   
    Utviklingspsykologiske teorier
    
    
    kan deles inn i fire hovedgrupper:
   

   
    
     •
    
    Hovedeffektmodellen
    
    
    omfatter teorier/perspektiver hvor barn og unges utvikling forstås som styrt av én faktor;
    
     enten
    
    biologi
    
     eller
    
    miljø. Dette finner vi hovedsakelig i eldre teorier. Nyere forskning motsier at de komplekse prosessene som ligger til grunn for menneskers utvikling kan reduseres på denne måten.
   

   
    
     •
    
    Addisjonsmodellen
    
    
    betegner teorier som ser utvikling som resultat av en enkel kombinasjon av medfødte egenskaper og miljøet personen lever i. Det er de medfødte eller tidlig ervervede egenskapene ved personen som blir sterkest vektlagt i teoriene som inngår i denne modellen, mens miljø­faktorer anses å forsterke eller dempe effekten av disse personegenskapene. Forskning underbygger ikke denne gruppen av teorier, for de overforenkler hvordan utvikling foregår.
   

   
    
     •
    
    Til interaksjonsmodellen
    
    
    hører teorier som legger større vekt på miljøets påvirkningskraft enn addisjonsmodellteoriene. Dette er teorier som på en forholdsvis likeverdig måte ivaretar både medfødte og tidlig ervervede egenskaper i forhold til miljøets betydning. Forskning viser at det er tydelige variasjoner mellom personlighetstrekkene når det gjelder hvor mye som styres av biologi og hvor mye som styres av miljø, og interaksjonsmodellen blir for enkel til å fange opp dette, selv om den er langt bedre enn hovedeffekt- og addisjonsmodellen.
   

   
    
     •
    
    Transaksjonsmodellen
    
    
    kan betraktes som en for­lengelse av interaksjonsmodellen, men den skiller seg fra den ved at både biologi og miljøet ansees å være i kontinuerlig utvikling og at de står i gjensidige påvirkningsforhold. Debatten om hvorvidt mennesker er «blitt sånn» eller «født sånn» – altså om mennesker er produkter av biologi (konstitusjon) eller miljøpåvirkning – anses som et tilbakelagt stadium. Mennesker er begge deler. Bioøkologisk teori regnes å tilhøre transaksjonsmodellen.
   

   
    
    
    Transaksjonsmodellen for utvikling
   

   
    De amerikanske psykologene Arnold J. Sameroff og Michael Chandler regnes som opphavsmennene til transaksjonsmodellen for utvikling. Det er Sameroff som har vært mest produktiv av de to i videreutviklingen av teorien. Kjernen i transaksjonsmodellen er:
   

   
    
     1.
    
    at person og miljø tenkes å stå i gjensidige påvirkningsforhold,
   

   
    
     2.
    
    at begge disse endres over tid, og
   

   
    
     3.
    
    at mennesker er resultater av både biologi og miljø­forhold
   

   
    (Sameroff, 2009; Sameroff & Chandler 1975; Sameroff & Fiese, 1990; Sameroff & MacKenzi
    
    
    e, 2003).
   

   
    Figur 2.1 illustrerer den gjensidige påvirkningen mellom person og miljø, slik den forstås i transaksjonsmodellen for utvikling (Sameroff, 2009; Sameroff & Chandler, 1975). P i figuren er forkortelse for person, mens M er forkortelse for miljø. Numrene på P og M viser hvordan begge er i kontinuerlig utvikling og endring. Hver påvirkning betegnes som en trans­aksjon (et «utviklingsbidrag»).
   

   
    [image: ]
   

   
    Figur 2.1 Transaksjonsmodellen for barns utvikling.
   

   
    
    
    Risiko- og beskyttelsesfaktorer
   

   
    Det er Ruth S. Smith og Emmy E. Werner som regnes som opphavet til begrepene risiko- og beskyttelsesfaktorer. De fulgte barn i et kriserammet område på Hawaii til de var godt inn i 40-årsalderen. I kjølvannet av denne kunnskapen ble også begrepet resiliens lansert.
    
     
      
       2
      
     
    
   

   
    Definisjonen av risikofaktorer
    
    
    er bred: Det betegner forhold som øker faren for at personer utvikler psykiske/sosiale/somatiske vansker (Soskolne mfl., 2018). Definisjonen av beskyttelsesfaktorer
    
    
    er nesten like bred: Det betegner forhold som demper de negative konsekvensene ved nærvær av risikofaktorer. Både risikofaktorer og beskyttelsesfaktorer favner vidt, for det omfatter både genetiske, biologiske, mentale, miljømessige og sosiale faktorer (Schoon, 2007; Werner, 2005).
   

   
    Akkurat slik det gjengse samspillet mellom person og miljø preger barn mest, er det ofte de vedvarende (kroniske) risikofaktorene som skader barn verst, fremfor midlertidige risikofaktorer (Schoon, 2007). Effekten av risikofaktorer viser seg ikke nødvendigvis straks barnet utsettes for dem, for mange risiko­faktorer ser ut å gi synbare effekter på barn først fra de er i slutten av barnehagealderen (Carta mfl., 2001; Klebanov & Brooks-Gunn, 2006; Nair mfl., 2003).
   

   
    Når flere risikofaktorer opptrer parallelt, har de en tendens til å styrke hverandre, slik at situasjonen blir alvorligere enn hver av risikofaktorene i seg selv skulle tilsi (Catalano mfl., 2002; Grant & McMahon, 2005; Hawkins mfl., 2002). Det blir også vanskelig­ere å bedømme hvilken gjennomslagskraft beskyttelsesfaktorene har når personer utsettes for flere risiko­faktorer (Kraemer mfl., 2001; Rutter & Sroufe, 2000). Det er derfor vanskelig å predikere eller forutsi utviklingen for barn og unge når de er utsatt for såkalt kumulativ (oppsamlet) risiko (Clarke & Clarke, 2000; Sameroff mfl., 2003).
   

   
    [image: dekorativ illustrasjon]
   

   
    I transaksjonsmodellen for utvikling benyttes kunnskapen om risiko- og beskyttelsesfaktorer som én av flere forklaringer på hvorfor noen barn utvikler psykososiale vansker mens andre greier seg godt i livet.
   

   
    Flere anvendelsesområder
   

   
    I hovedsak benyttes kunnskapen om risiko- og beskyttelsesfaktorer på tre områder:
   

   
    
     •
    
    Kunnskapen benyttes på et makronivå, slik som i planlegging av oppvekstmiljøer i en kommune. Hvis analyser for eksempel viser at det i visse deler av kommunen er en opphopning av risikofaktorer
    
    
    , settes det inn tiltak i form av beskyttelsesfaktorer
    
    
    for å motvirke de negative konsekvensene av risikofaktorene.
   

   
    
     •
    
    Noen ganger benyttes kunnskapen i retrospekt, det vil si at man prøver å forstå hvordan hendelser og muligheter har skapt dagens situasjon. Det bidrar til innsikt.
   

   
    
     •
    
    Kunnskapen benyttes ved prediksjon

    av barns utviklingsmuligheter, der kunnskapen om personers toleransegrenser for utfordringer benyttes i analysen.
   

   
    De viktigste risiko- og beskyttelsesfaktorene
   

   
    Det finnes forskningsbaserte oversikter over de risikofaktorene som oftest fører til at barn utvikler betydelige psykiske og sosiale vansker, og over de mest virksomme beskyttelsesfaktorene, altså de faktorene som har sterkest kraft til å dempe negative konsekvenser av risikofaktorer. Disse presenteres i vedlegg 1.
   

   
    Konsekvensene av risikofaktorer varierer i antall, alvorlighetsgrad og varighet. Beskyttelsesfaktorer må være beskyttende i (1) type, (2) intensitet og ofte også i (3) varighet for å ha effekt i forhold til risikofaktorene. Hvis en mor har perioder med depresjon, er det for eksempel ikke beskyttende i type at datteren gjør det godt i ballett og får mange positive mestringserfaringer gjennom det. Derimot er det beskyttende i type om far har god omsorgskompetanse. Hvis mor har gjentatte perioder med depresjon, er det beskyttende i type om barnet har et besøkshjem hver fjerde eller hver sjette helg, men det er ikke beskyttende i intensitet. Derimot er det beskyttende i intensitet hvis far bor sammen med familien og har god omsorgsutøvelse. Likeså kan mormor være beskyttende om hun er flere timer per uke sammen med barna og gir dem god omsorg. Varighet handler om at beskyttelsesfaktoren må ha like lang varighet som risikofaktoren.
   

   
    Hvor mange risikofaktorer kan barn og familier mestre?
   

   
    De fleste mennesker er ikke utpreget sårbare. De vil derfor mestre noen av risikofaktorene som er en del av deres liv. Men noen risikofaktorer
    
    
    er så alvorlige at én slik faktor kan føre til at barn og familier kan utvikle betydelige vansker. Det gjelder følgende risikofaktorer (numrene viser til oversikten i vedlegg 1 over de mest skadelige risikofaktorene):
   

   
    
     •
    
    omfattende utviklingsforsinkelse / kognitive vansker (2)
   

   
    
     •
    
    psykiske lidelser (4a)
   

   
    
     •
    
    å ha vokst opp med omsorgssvikt / mishandling / oppdragervold / eksponert for familievold / seksuelle overgrep (5)
   

   
    
     •
    
    opphold i beredskapshjem/fosterhjem/institusjon (ofte er det årsakene til oppholdet som er risikofaktoren) (10)
   

   
    
     •
    
    barn/unge med rusmiddelmisbruk (4e)
   

   
    
     •
    
    omsorgspersoner som enten i fortid eller nåtid begår kriminelle handlinger (12a) og/eller har rusmiddelmisbruk (12b)
   

   
    
     •
    
    omsorgspersoner med alvorlige psykiske lidelser (psykose, personlighetsforstyrrelser, alvorlige former for ADHD, bipolar lidelse) (12c)
   

   
    
     •
    
    vedvarende og omfattende konfliktnivå mellom omsorgspersoner (13), samt
   

   
    
     •
    
    foreldre med utenforskap

    (14a og 14c).
   

   
    
    
    Mange barn og familier lever ikke med alvorlige risiko­faktorer
    
    
    – de fleste vil ha risikofaktorer med lav til moderat alvorlighetsgrad. Da mestrer de fleste én til to risikofaktorer – enten de kommer tett på hverandre eller de opptrer samtidig. Det synes som om grensen for mange går ved tre til fire risiko­faktorer av lav eller moderat grad – enten de kommer rett etter hverandre eller opptrer samtidig. Det er økt sannsynlighet for at personer med denne mengden av risikofaktorer utvikler vansker. Dette er tegn på at de lider overlast. Som regel mobiliserer mennesker når de blir utsatt for risikofaktorer, derfor vises symptomene først en stund etter at de har kommet i en situasjon der de lider overlast. Ved nærvær av fem eller flere risikofaktorer samtidig eller rett etter hverandre, er det høy sannsynlighet for at personer utvikler psykiske/sosiale vansker (Kvello, 2022).
   

   
    Tiltak for å redusere effekten av risikofaktorer
   

   
    I faglitteraturen anbefales det ofte å basere hjelp på tre prinsipper: risikoprinsippet, behovsprinsippet og responsivitetsprinsippet (Bonta & Andrews, 2010). Risikoprinsippet betegner at fagpersoner skal vurdere hvor utsatt barnet er for risiko, altså sannsynlighetsgraden for at barnet vil utvikle vansker, og hvor intensive tiltakene må være for å hjelpe barnet ut av risikostatusen. Behovsprinsippet baseres på kartlegging av barnet og familiens behov for bistand, og en vurdering av hvilke risikofaktorer det er viktigst å fjerne eller redusere. Responsivitetsprinsippet innebærer en tilpasset utforming av tiltakene, slik at barnet og familien kan respondere best mulig på tiltak og dermed oppnå best effekt av dem. En konkretisering av de tre prinsippene vil lede til følg­ende innsats:
   

   
    
     •
    
    Å fjerne risikofaktorer, for eksempel at en voldsutøvende far flytter fra familien.
   

   
    
     •
    
    Å redusere risikofaktorer i betydelig grad, slik at det utgjør en positiv forskjell, for eksempel at man i betydelig grad reduserer levekårsutfordringer som preger familien.
   

   
    
     •
    
    Å styrke allerede eksisterende beskyttelsesfaktorer slik at de har sterkere virkning, for eksempel å skape sterkere involvering fra nettverksmedlemmer slik at de støtter og avlaster familier.
   

   
    
     •
    
    Å etablere virksomme beskyttelsesfaktorer, slik som å sette inn tiltak/behandling, slik at omsorgsutøvelsen/kommunikasjonen i familien blir bedre.
   

   
    
    
    Hvor påvirkbar?
   

   
    Fagordet herdighet ble tidlig beskrevet av Kobasa (1979). Han definerte herdighet som et personlighetstrekk som påvirket tenkning, følelsesliv og atferd (Rizenau & Vasiliu, 2016). Det har dermed lenge vært kjent at herdighet kan være én forklaring på at barn påvirkes i ulik grad av oppvekstmiljøet (Calkins mfl., 2013; Ellis mfl., 2011; Kochanska mfl., 2011; Marceau mfl., 2016; Pluess mfl., 2010). Tidligere har denne variasjonen i påvirkbarhet
    
    
    vært forklart med at barn påvirkes sterkest av (1) personer som de identifiserer seg med, (2) av de personene som bruker mest tid sammen med dem, og (3) av de personene som de har sterkest følelsesmessig kontakt med. Men disse forklaringene var ikke fullgode, og i de siste årene har vi med mer forskning fått en utvidet forståelse av hvorfor barn i ulik grad påvirkes av sitt oppvekstmiljø. Det er gitt en genetisk forklaring på hvordan miljøforhold påvirker barns utvikling ulikt (Belsky & Beaver, 2011; Leighton mfl., 2017). Påvirkbarhet er knyttet til genet som er gitt navnet COMT Val158Met (Bakermans-Kranenburg & van IJzendoorn, 2015):
   

   
    
     •
    
    litt under en tredjedel av befolkningen er i betydelig grad mottakelige for miljøerfaringer
   

   
    
     •
    
    godt over en tredjedel av befolkningen er fra naturens side moderat påvirkbare for miljø­forhold
   

   
    
     •
    
    i underkant av en tredjedel av befolkningen er ikke så sterkt påvirkbare for miljøforhold (Bakermans-Kranenburg & van IJzendoorn, 2011; Belsky, 2013; Viddal, 2018).
   

   
    Det synes som om mennesker som er utpreget påvirk­bare kan beskrives som noe «filterløse». Når disse barna har gode oppvekstbetingelser, berikes de sterkt av andre mennesker, og dermed utvikler de seg meget godt i forhold til sitt potensial. Når utpreget påvirkbare barn derimot vokser opp under vanskelige forhold, synes de å ta sterkere skade av det enn de to øvrige gruppene av barn, som er mindre påvirkbare for miljøforhold. Med andre ord blir sterk grad av påvirkbarhet en ressurs når barn vokser opp under gode forhold (de Villers mfl., 2018), men en betydelig sårbarhet når de vokser opp under vanskelige forhold (Belsky mfl., 2007; Ellis & Boyce, 2008; Hygen, 2017; Hygen mfl., 2014). Følgelig viser forskning at de barna i søskenflokken som synes å råke verst ut når oppvekstmiljøet er utpreget mangelfullt eller krenk­ende, er de som er tydelig påvirkbare for miljøforhold og som har en utrygg (desorganisert) tilknytning til begge foreldrene (Hygen mfl., 2014; Lagley mfl., 2010; Nobile mfl., 2010; Spangler mfl., 2009).
   

   
    
    
    Bioøkologisk teori
   

   
    Den russisk-amerikanske psykologen Urie Bronfenbrenner
    
    
    (1917–2005) var opptatt av hvordan kulturen former mennesker. Han ble født i Moskva av jødiske foreldre, men det var opprørstider i Russland, og en serie med politiske omveltninger endte med tsarens fall og kommunistisk revolusjon. For å unnslippe den russiske revolusjonen flyttet familien til USA da han var fem år gammel.
   

   
    Som fagperson lot han seg inspirere av teoriene til Jean Piaget (se kapittel 16) og Vygotsky (se kapitlene 17 og 18). Sammen med Sameroff og Chandler skapte han sin transaksjonsmodell for utvikling, en «femte kraft» i psykologien.

    Da Bronfenbrenner utformet sin teori,

    forente han klassisk sosiologi med utvik­lingspsykologi. Den gangen bar begge de to teoritradisjonene preg av hovedeffektmodellen, der man forsto barn og unges utvikling som styrt av enten biologi eller miljø. Sosiologien beskrev den gangen nokså ensidig hvordan samfunnsstrukturer påvirket mennesker, mens utviklingspsykologien forholdsvis ensidig forklarte barns utvikling som et resultat av samspill – primært mellom mor og barn (andre personer var av underordnet betydning). Bronfenbrenner mente at både sosiologien og psykologien var for ensidige i sine forklaringer av menneskers mangfoldige utvikling og individuelle forskjeller.
   

   
    Fem systemer
   

   
    Bronfenbrenners utviklingsmodell forklarer hvordan barnet utvikler seg, og hvilke forhold rundt barnet som påvirker dets utvikling. Modellen fremstiller omgivelsene våre som et miljø bestående av sirkler, hvor de innerste sirklene er det som påvirker oss mest, mens de ytterste sirklene påvirker oss i mindre grad. Bronfen­brenner skiller mellom fem systemer:

    mikrosystemet, mesosystemet, eksosystemet, makrosystemet og krono­systemet (Bronfenbrenner,
    
    
    1979, 1989, 1992).
   

   
    Figur 2.2 fremstiller de fem systemene i bio­økologisk teori. Kronosystemet kom til et stykke ut i teoriutviklingen.
   

   
    [image: ]
   

   
    Figur 2.2 De fem systemene i bioøkologisk teori.
   

   
    Mikrosystemet
   

   
    Mikrosystemer
    
    
    betegner de nære relasjonene der man har kontakt ansikt til ansikt. Det omfatter arenaer der barn oppholder seg ofte, slik som familien, nær­miljøet, barnehagen/skolen, organiserte fritidsaktiviteter, osv. Sentrale komponenter i mikrosystemene er relasjoner, roller og aktiviteter:
   

   
    
     •
    
    Relasjoner: De viktigste mellommenneskelige relasjonene er de som består over tid, fordi de sier noe om grad av forpliktelse, i tillegg til at de skal preges av sterke positive følelser. De er gjensidige, ikke ensidige – det vil si at kontakten ønskes av begge parter.
   

   
    
     •
    
    Roller: Barn berikes av å leve sammen med mennesker som representerer et variert rollegalleri, fordi et mangfold av roller gjør det mer sannsynlig at barn kan finne rollemodeller som de kan inspireres av og identifisere seg med.
   

   
    
     •
    
    Aktiviteter: Bronfenbrenner var opptatt av at barn behøver variert stimulering for å utvikle sitt potensial. Spesielt berikende er aktiviteter som er molare
    
     
      
       8
      
     
    
    , det vil si der barnet får med seg hele sammenhengen slik at aktivitetene utgjør en meningsfull helhet. Eksempler på molare aktiviteter er å så frø og se hvordan de vokser til planter som kan høstes og spises, og som siden blir til kompost og ny jord som man kan så frø i. Et annet eksempel kan være å delta i innkjøp av ingredienser, bli med på bakingen og se prosessen med at deigen hever, bakes ut, stekes og så spises.
   

   
    Mesosystemet
   

   
    Barn tilhører flere mikrosystemer samtidig. Straks et barn trer inn i et nytt mikromiljø ut over kjernefamilien, oppstår mesosystemet
    
    
    . Definisjonen av et mesosystem er dermed minimum to eller flere mikrosystemer. Antallet mikrosystemer som inngår i et barns mesosystem forteller om hvor mangfoldig barnets oppvekstmiljø er, og dermed hvor stimulerende det er.
   

   
    Like viktig som antallet mikrosystemer, er samhandlingene/koblingene mellom dem. Når man skal vurdere barns oppvekstmiljø, handler det i hovedsak om å analysere mesosystemet, blant annet hvordan utfordringer i noen mikrosystemer kompenseres for i andre mikrosystemer. Barns mesosystem består ofte av mikrosystemene familie, slekt, nærmiljø, barnehage/skole og organiserte fritidsaktiviteter. Langt på vei er barnets sosiale nettverk identisk med meso­systemet (mer om dette senere i kapitlet).
   

   
    Koblinger
   

   
    Relasjoner mellom mennesker binder mikrosystemene sammen slik at de danner mesosystemet. De viktigste formene for koblinger mellom mikrosyste­mene er:
   

   
    
     •
    
    Pendling: Barnet veksler mellom mikrosystemene og binder dem på den måten sammen.
   

   
    
     •
    
    Primærkobling: Dette er den grunnleggende koblingen mellom mikrosystemer, for eksempel vil de to viktige mikrosystemene barnehage/skole og hjem bindes sammen av barnet.
   

   
    
     •
    
    Sekundærkobling: Når foreldre er i kontakt med ansatte i barnehage/skole, har vi å gjøre med en sekundærkobling, fordi mikrosystemene er primært knyttet til hverandre via barnet.
   

   
    
     •
    
    Supplerende kobling: Et eksempel på supplerende kobling er når barn tar med seg klassekamerater hjem. Klassekamerater deler skolen som mikrosystem med hverandre, men de lever ikke i de samme hjemmene.
   

   
    
     •
    
    Indirekte kobling: Denne koblingen skjer ikke ved direkte deltakelse i mikrosystemer, men via en tredjeperson. For eksempel kan en mor som ikke behersker norsk tilstrekkelig til å ha nytte av å delta i møter på skolen, få kjennskap til skolen via barnet og sin ektemake.
   

   
    
     •
    
    Multippel kobling: Dette innebærer at personer som har relasjoner til hverandre, også deler andre mikrosystemer. For eksempel kan far og datter dele både mikrosystemet familie/hjem og fritidsaktiviteten fotball – han som trener og hun som utøver.
   

   
    Hvis vi bruker en vev som metafor for å belyse innholdet i de ulike formene for koblinger, vil mikrosystemene være renningene (de vertikale trådene), mens koblingene er innslagene (de tverrgående tråene). Slik blir koblingene mellom mikrosystemer skapt av mellommenneskelige relasjoner, og dette kan danne et innfløkt mønster. Gode oppvekstmiljø henger godt sammen, akkurat som i en vev, fordi de består av mangfoldige koblinger. Uten slike koblinger blir mikrosystemene isolerte og ikke godt nok inkludert i mesosystemet. Det er koblingene som avgjør graden av påvirkning mellom mikrosystemene, og dette avhenger av kontaktfrekvens (hvor ofte personene er i kontakt med hverandre), kontaktform og typer av koblinger. Koblinger kan også innebære konflikter, som når foreldrene ikke deler skolens verdigrunnlag og praksis og derfor motarbeider den, eller når barn har vansker og barnehagens ansatte ikke lykkes med å skape et godt samarbeid med foresatte.
   

   
    [image: Koblinger mellom mikrosystemer kan innebære konflikter, som når foresatte ikke er enige i skolens verdigrunnlag eller pedagogiske praksis.]
   

   
    Koblinger mellom mikrosystemer kan innebære konflikter, som når foresatte ikke er enige i skolens verdigrunnlag eller pedagogiske praksis.
   

   
    Økologiske overganger og økologiske feller
   

   
    Når man skal delta i nye mikrosystemer, kalles det økologiske overganger. Eksempler på økologiske overganger er oppstart i barnehage/skole og å melde seg på organiserte fritidsaktiviteter. Hvis mikrosystemene er for like hverandre, gir det lite ny stimulering og innebærer dermed ikke mye utvikling for barnet. Økologiske overganger som støtter godt opp om barns utvikling er dermed de som krever kompetanse som barnet ikke har fra før. Hvis det nye mikrosystemet derimot etterspør kompetanse som det tar lang tid å utvikle, eller som barnet aldri oppnår, har vi å gjøre med det Bronfenbrenner kaller en økologisk felle.
   

   
    Eksosystemet
   

   
    Eksosystemer
    
    
    påvirker barnets utvikling uten at det deltar direkte i dem – de har en indirekte påvirkning på barnets utvikling. Eksempler på slike systemer kan være foreldrene til barnets venner, og hvordan jobben til foreldrene påvirker familielivet (Bronfenbrenner, 1979, 1992, 2005). De viktigste samfunnsinstitusjonene ligger i eksosystemet, slik som Skatteetaten, helsevesenet, ulike typer nettverk og foreninger, osv.
   

   
    Makrosystemet
   

   
    Makrosystemet
    
    
    betegner overgripende ideologiske, økonomiske, historiske og politiske vurderinger, prioriteringer og beslutninger i samfunnet. Eksempler er beslutninger om fødselspermisjon, kontantstøtte, plikten til tiårig skolegang, retten til videregående skole, opprettelsen av skolefritidsordningen, osv. Makrosystemet inkluderer også innbyggernes livsstil i ulike samfunnskulturer. Makrosystemet skaper rammene for innbyggernes liv.
   

   
    Kronosystemet
   

   
    Godt ut i forfatterskapet tilføyde Bronfenbrenner (1989) et femte system i sin teori: kronosystemet
    
    
    , som representerer tidsdimensjonen. Det understreker hvordan de gjensidige prosessene mellom individ og miljø alltid er i bevegelse og leder til kontinuerlig utvikling. De ulike systemene i bioøkologisk teori har hver sin tidsdimensjon (Bronfenbrenner & Morris, 1998):
   

   
    
     •
    
    Mikrotid rommer kontinuitet og diskontinuitet. Den skaper sammenhenger og forutsigbarhet i dagliglivet, slik som rutiner og forutsigbarhet.
   

   
    
     •
    
    Mesotid har ofte en varighet på dager eller uker.
   

   
    
     •
    
    Makrotid er tidsdimensjonen for de langsiktige beslutningene og karakteristikaene ved kulturen. Konsekvensene av dem går ofte over år eller generasjoner, og omfatter tradisjoner som binder tiden i kulturen sammen.
   

   
    Delte versus unike erfaringer
   

   
    Noen av barns erfaringer er unike for dem, mens andre deler de med flere. I sosialiseringsprosessen vil barn både oppleve unike erfaringer og opplevelser de har felles med andre. Dette er noe av årsaken til at barn og unge utvikler seg ulikt, og det forklarer særlig godt hvorfor søskens utvikling kan gå i ulike retninger. Søsken har delt erfaring med å vokse opp i samme familie, på samme bosted, ha samme slekt, osv., men de kan ha unike erfaringer ved at foreldrene behandler barna ulikt ut fra deres behov og forutsetninger, ved at de har forskjellige venner, går i ulike skoleklasser, osv.
   

   
    Barns erfaringer kan knyttes til de fire systemene fra mikro- til makronivå. Erfaringer barn deler med de fleste barn i sin kultur, er som regel knyttet til makrosystemet. Erfaringer barn har med mange andre, er ofte knyttet til eksosystemet. I mesosystemet deler noen barn erfaringer med hverandre, mens unike erfaringer er knyttet til mikrosystemet.
   

   
    I psykologien brukes heller begrepene delt/ikke-delt miljø i stedet for delte/unike erfaringer. I et delt miljø har barn felles erfaringer, slik som å vokse opp i samme familie, i samme nærmiljø, de kan gå i samme barnehage/skole, osv. Ikke-delt miljø betegner det barn ikke deler av oppveksterfaringer: de tilhører ulike familier, har ulike venner, deltar på ulike fritids­aktiviteter, osv. Hvis søsken i samme familie har foreldre som oppfører seg tydelig ulikt i forhold til hvert av barna, kan vi si at barna vokser opp i et ikke-delt miljø (Matteson mfl., 2013).
   

   
    Graden av delte miljøerfaringer kan forklare likheter og ulikheter i barns utvikling (Burt mfl., 2015; Havers mfl., 2019). Ikke-delt miljø utgjør en større andel av barns oppvekst enn delt miljø, også mellom søsken. Det er mye av årsaken til at ikke-delt miljø påvirker personer sterkere enn delt miljø (Burt mfl., 2010; Plomin, 2011; Roberson-Nay mfl., 2015).
   

   
    
    
    Sosialt nettverk og sosial støtte
   

   
    Urie Bronfenbrenner var meget opptatt av sosiale nettverk og sosial støtte. Han brukte en del forskning fra dette feltet i sin teoriutvikling. Sosialt nettverk utgjør en stor del av mesosystemet i bioøkologisk teori.
   

   
    Psykiateren og forfatteren Finn Skårderud (2016) har poengtert at «Mennesket er grunnleggende sosialt. Psykologisk vokser vi vel så mye utenfra og inn som innenfra og ut». Mye av grunnlaget for å vokse utenfra og inn er tilgangen til mennesker (sosialt nettverk) som gir sosial støtte.
   

   
    Begrepet sosialt nettverk
   

   
    Sosialt nettverk
    
     
      
       9
      
     
    
    omfatter alle personer som har regelmessig kontakt med hverandre. Mens Barnes (1972) var opptatt av å kartlegge sosiale kontakter i lokalsamfunn, er det i dag vanligere å snakke om personlige sosiale nettverk
    
    
    , altså enkeltpersoners kontaktnett.
   

   
    Antall medlemmer i et personlig sosialt nettverk
   

   
    Som regel har man flest sosiale nettverksmedlemmer i slutten av tenårsalder og i ung voksen alder (inntil man får barn). Personlige sosiale nettverk kan bestå av 25–35 personer i denne perioden, fordelt på relasjoner i familie/slekt, på arbeidsplassen/skolen/studiet samt vennerelasjoner. Av disse personene er det vanlig at 5–8 av dem står en ekstra nært (Svedhem, 1985).
   

   
    Tetthet
   

   
    Tetthet betegner hvor mange av personene i et sosialt nettverk
    
    
    som kjenner hverandre. Tettheten er på 100 prosent hvis alle i et sosialt nettverk kjenner hverandre, og den er på 0 prosent dersom ingen i nettverket kjenner andre enn hovedpersonen, som kalles forankringspersonen i nettverket. I vanlige sosiale nettverk er tettheten på omtrent 60 prosent. Da er det et godt samhold i det sosiale nettverket, og personene kjenner hverandre godt nok til å kunne kontakte hverandre. En tetthet på 60 prosent er samtidig ikke så tett at det sosiale nettverket virker invaderende eller kontrollerende. For personer med angstlidelser, depresjoner eller rusmiddelmisbruk er tettheten ofte under 30 prosent og kan ofte bestå av omtrent 15 personer. Personer med psykoselidelser
    
     
      
       10
      
     
    
    eller schizofreni
    
     
      
       11
      
     
    
    har sosiale nettverk der tettheten er på 90 prosent, og antallet nettverksmedlemmer er i gjennomsnitt 7. Nettverksmedlemmene rundt de som har schizofreni er primært familie og nære slektninger, derfor er det så høy tetthetsgrad. Det er de nærmeste som utgjør det sosiale nettverket etter første psykotiske episode, fordi den skremmer bort mange (Svedhem, 1985).
   

   
    Sosial støtte
   

   
    Hovedinnholdet i sosiale nettverk er (1) aktivitetene/samværsformen, og (2) tilgangen til sosiale støtte
    
    
    som nettverksmedlemmene bidrar med, og som gir livskvalitet (Luhmann mfl., 2013; Luhmann mfl., 2021).
   

   
    Former for sosial støtte
   

   
    Det finnes flere former for sosial støtte, for eksempel:
   

   
    
     •
    
    emosjonell støtte: å få sympati og bli verdsatt
   

   
    
     •
    
    informativ støtte: å få informasjon slik at man tilegner seg kunnskap og kan utvikle sin innsikt og sine ferdigheter
   

   
    
     •
    
    instrumentell støtte: å motta praktisk hjelp når man har behov for det
   

   
    
     •
    
    materiell støtte: å få signaler om at man har økonomisk trygghet
   

   
    
     •
    
    vurderingsstøtte: å motta vurderinger av ens atferd og utsagn fra andre, og å få hjelp til å løse utfordringer.
   

   
    Gode sosiale nettverk gir mennesker tilgang til tilstrekkelige og varierte former for sosial støtte, slik at deres behov for omsorg og stimuli dekkes (Dalgard mfl., 1995).
   

   
    Ulike ferdigheter i å skaffe seg støtte og dra nytte av den
   

   
    Det er betydelige variasjoner i hvor flink personer er til å sørge for å få den sosiale støtten som er tilgjengelig i det sosiale nettverket, og i hvor stor grad de klarer å dra nytte av støtten (Constantinos mfl., 2018; Dalgard mfl., 1995; Kvello, 2006). For personer som ikke klarer å signalisere at de har behov for sosial støtte, blir det viktig at nettverksmedlemmene aktivt tilbyr støtte (uten å bli påtrengende), og ikke venter på initiativ fra den som trenger det (Svedhem, 1985). Det handler dermed ikke bare om å sikre at sosialt isolerte personer har noen de kan ha kontakt med – de må lære å omgås andre og både gi og motta, samt å dra nytte av sosial støtte (Dalgard mfl., 1995; Tough mfl., 2017).
   

   
    [image: dekorativ illustrasjon]
   

   
    Sosial støtte påvirker psykisk og fysisk helse samt livskvalitet
   

   
    Å være sosialt inkludert henger sammen med psykisk velbefinnende og en opplevelse av å ha fra god til høy livskvalitet (Luhmann mfl., 2013; Luhmann mfl., 2021; Prilleltensky, 2010). Det er over tid dokumentert at personer som har god tilgang til sosial støtte i sitt sosiale nettverk, har bedre prognose ved både psykiske og somatiske lidelser, samt ved høy grad av livsstress. De heles raskere sammenlignet med personer med små sosiale nettverk som har liten eller ensidig tilgang til sosial støtte (Applebaum mfl., 2014; Ringdal mfl., 2021; Van Droogenbreck mfl., 2018; Wang mfl., 2018; Yalc
    
    
    in-Siedentopf mfl., 2021).
   

   
    Figur 2.3 illustrerer hvordan sosial støtte påvirker psykisk helse og livskvalitet. Eksemplet helt til venstre symboliserer at jo mer sosial støtte, desto bedre blir den psykiske helsen og livskvaliteten. Denne fremstillingen er nærmest uten metningspunkt – det blir bedre og bedre desto mer sosial støtte personene mottar. Forskning støtter ikke at det er en slik sammenheng. Det midterste eksemplet viser at det er et metningspunkt for hvor mye sosial støtte en person kan dra nytte av. Denne modellen er bare delvis bekreftet via forskning. Sammenhengen helt til høyre i figuren illustrerer at hvis nettverksmedlemmer presser på med mer sosial støtte enn det personen etterspør, har behov for eller kan nyttiggjøre seg, kan den sosiale støtten gi negative konsekvenser. Det skjer ved at personer føler at friheten (autonomien) deres krenkes fordi de opplever seg som overbeskyttet, de blir frarøvet muligheter til å mestre på egen hånd, og det kan også føre til at de opplever å stå i takknemlighetsgjeld som de ikke får gjengitt. Det er denne modellen som har sterkest støtte i forskningen.
   

   
    [image: ]
   

   
    Figur 2.3 Tre illustrasjoner av effekten av sosial støtte for psyk
    
    
    isk helse og livskvalitet.
   

   
    Balansert, skjev og utsatt gjensidighet
   

   
    Ifølge bioøkologisk teori må mellommenneskelige relasjoner
    
    
    karakteriseres av sterke positive følelser, langvarighet og gjensidighet for at de skal være utvik­lende for barn. Relasjonen må altså være ønsket av de som inngår i relasjonene. Dette handler om grader av gjensidighet. I sosial nettverksteori beskrives tre hovedformer for gjensidighet:
   

   
    
     •
    
    Balansert gjensidighet innebærer at man opplever å gi og motta omtrent like mye i relasjonen. Det som gis og det som mottas behøver ikke å være det samme: A kan gi mye omsorg slik at B opplever seg sett og ivaretatt, mens B kan bidra med opplevelser og hyggelig stemning slik at A føler seg vel. Balansert gjensidighet innebærer at part­ene gir relasjonen omtrent den samme prioritet. Balansert gjensidighet leder til at personene er tilfredse med hverandre, og dermed blir det gjerne langvarig kontakt mellom dem.
   

   
    
     •
    
    Skjev gjensidighet innebærer at den ene parten i relasjonen krever betydelig mer enn det vedkommende gir tilbake. Det kan for eksempel være at en person har gjentatte depresjoner og derfor har et stort behov for omsorg, men aldri har nok overskudd til å kunne gi omtrent like mye omsorg tilbake. Et annet eksempel på skjev gjensidighet er når den ene nesten alltid må være den som tar initiativ til kontakt, eller er den som alltid betaler for det man skal gjøre sammen. Skjev gjensidighet fører ofte til misnøye hos den ene parten, som kan føle seg utnyttet eller som må ta urimelig mye ansvar. Å motta langt mer enn man kan gi, kan på den annen side gi dårlig samvittighet, og man kan føle at man er utnyttende/parasittisk. Det fører gjerne til konflikter, nedprioritering av relasjonen eller kontaktbrudd. Mange mennesker tolererer skjev gjensidighet i kortere perioder, i alle fall om det i forkant har vært balansert gjensidighet, og man har et sterkt håp om å oppnå dette igjen.
   

   
    
     •
    
    Utsatt gjensidighet er å «få tilbake» det investerte på et senere tidspunkt. Historisk sett har det i flere land hvilt et ansvar på voksne om å ivareta gamle foreldre. Foreldrene har investert i barna under deres oppvekst, med klare forventninger om å bli ivaretatt når de selv blir gamle og syke og ikke kan livberge seg på egen hånd. Et annet eksempel på utsatt gjensidighet er et par der den ene tar et utvidet ansvar for å skaffe inntekt og følge opp barna mens den andre tar utdanning, der intensjonen er at dette skal snus etter noen år.
   

   
    Tenkning i form av gjensidighet er av noen beskrevet som et uttrykk for det kalkulerende mennesket (homo economicus, jf. s.
    
     90
    
    ). Det handler om å nyte mer enn man yter, altså få mer igjen enn det man investerer. I sosial nettverksteori er graden av samsvar mellom partene en viktig forklaringsfaktor for å forstå hvorfor noen relasjoner styrkes med tiden, mens det i andre tilfeller forklarer hvorfor relasjonskvaliteten og kontakthyppigheten reduseres over tid. Relasjonskvalitet handler i høy grad om hvilken prioritet personene gir relasjonen, og hva kontakten gir dem. Her gjelder frasen om at kjeden ikke er sterkere enn det svakeste leddet, altså blir ikke relasjonen sterkere enn den minste investeringen. Konklusjonen er at gjensidighet viser seg å være et godt kvalitetsmål og forutsier (predikerer) godt varigheten på relasjoner.
   

   
    Noen mennesker er så opptatt av å bidra og å kreve så lite tilbake at de lever i relasjoner preget av skjev gjensidighet. Dette er ofte personer med lavt selvbilde. De gir seg selv liten verdi, og krever derfor ikke balansert gjensidighet. Det kan være en ungdom som regner de andre i nettverket som sine venner, og som alltid stiller opp og vender det andre kinnet til, trass i stadige ydmykelser og avvisninger. Det kan handle om en partner som blir i et destruktivt parforhold preget av vold og alkohol, eller det kan være den som blir i et parforhold selv om forholdet er svært skjevt og man er den som desidert bidrar mest.
   

   
    Kobling mellom sosial nettverksteori og bioøkologisk teori
   

   
    
    
    Det sosiale nettverket utgjør en stor andel av menneskene som inngår i mesosystemet i bioøkologisk teori.

    Kunnskap om sosiale nettverk harmonerer godt med og underbygger hovedpoengene i bioøkologisk teori. Begrepene som benyttes i sosial nettverksteori supplerer heller enn konkurrerer med begrepene som inngår i bioøkologisk teori. Det gjelder for eksempel funnene i sosial nettverksteori om ulike former for gjensidighet og grad av tetthet i sosiale nettverk.
   

   
    
    
    Livskvalitet
   

   
    Ifølge Bronfenbrenner
    
    
    (1979) kan kvaliteten på et samfunn i stor grad bedømmes ut fra dets bruttonasjonalprodukt, tryggheten innbyggerne opplever, deres livskvalitet
    
    
    (muligheter for og rettigheter til velferdstjenester) samt omsorgen for den oppvoksende generasjon. Det handler om fordeling av godene og hvilke prioriteringer som gjøres i et samfunn. Bronfen­brenner var spesielt opptatt av barns posisjon i samfunnet, selv om hans bioøkologiske teori inkluderer hele livsløpet og forsøker å forklare de store linje­ne i utvikling av mennesker og samfunn. Kvaliteten i barns oppvekstmiljø setter langvarige spor.
   

   
    Næss og kolleger (2001, s. 10) definerer livskvalitet
    
     
      
       13
      
     
    
    slik:
   

   
    En persons livskvalitet er høy i den grad personens bevisste kognitive og affektive opplevelser er positive og lav i den grad personens bevisste kognitive og affektive opplevelser er negative.
   

   
    Som en del av FNs nettverk for bærekraftig utvikling er det siden 2012 utgitt en årlig rapport (World Happiness Report
    
     
      
       14
      
     
    
    ) med en rangering av land etter grad av lykke hos innbyggerne. Norge har i alle disse årene vært blant de ti øverste landene på listen, og er flere ganger rangert som nummer en. Grad av lykke kan sies å være et produkt av livskvalitet. Vi skal her se nærmere på hvem som skårer høyt og lavt i den voksne norske befolkningen når det gjelder livskvalitet
    
    
    (Nes mfl., 2019; Støren mfl., 2020):
   

   
    
     •
    
    eldre er jevnt over mer fornøyde med livskvaliteten enn yngre mennesker
   

   
    
     •
    
    de med høyere utdanning og inntekt er klart mer tilfredse enn de med lite formell utdanning og lav inntekt (sistnevnte gjelder spesielt for menn)
   

   
    
     •
    
    de som opplever utenforskap (er ikke i utdanning eller arbeid) skårer lavt på livskvalitet
   

   
    
     •
    
    de med ikke-heteroseksuell identitet skårer jevnt over lavt på livskvalitet
   

   
    
     •
    
    de som har egen familie skårer tydelig bedre enn de som ikke har familie
   

   
    
     •
    
    de som har lite eller overveiende negativ kontakt med familien de har vokst opp i, skårer klart lavere på livskvalitet enn de som har god kontakt med familien
   

   
    
     •
    
    de som har få eller ingen venner skårer klart lavere enn de som har venner
   

   
    
     •
    
    de som opplever ulike former for diskriminering skårer tydelig lavt på livskvalitet
   

   
    
     •
    
    de som har helseproblemer skårer klart lavere enn de som ikke har det (det gjelder spesielt psykiske problemer, men også somatiske).
   

   
    Hva kan denne oversikten gi oss av kunnskap? Flere av punktene bekrefter betydningen av å leve i positive relasjoner og tilhøre gode sosiale fellesskap. Det overraskende er at eldre er mer tilfredse enn yngre, til tross for at valgmulighetene og velstanden for de yngre i høy grad overgår hva de eldre har hatt tilgang til eller muligheter for å påvirke når det gjelder egen livssituasjon og fremtid. At yngre ikke er så tilfredse med seg selv, livet sitt eller hvordan de ser for seg fremtiden, gjenspeiles også i de siste årenes resultater fra Ungdata (Bakken, 2020).
   

   
    Allardt (1977) og Næss og kolleger (2001) har kartlagt hva voksne mener gir dem livskvalitet. Her er det betydelige variasjoner, men noen faktorer vurderes som viktige på tvers av kjønn, alder og nasjonalitet/etnisitet. Befolkningsstudier peker spesielt på tre dimensjoner som er viktige for livskvalitet
    
    
    :
   

   
    
     •
    
    å høre til et sosialt fellesskap der en har en verdsatt og positiv rolle, fordi mennesket er grunn­leggende sosialt av natur og søker selskap med andre personer
   

   
    
     •
    
    å
    
     kunne
    
    noe, i bred forstand – å ha mestrings­ferdigheter for å lykkes i skole og utdanning, å få utvikle sine talenter og utfolde sine interesser og mestre livet (jf. skolens vektlegging av livsmestring)
   

   
    
     •
    
    et positivt selvbilde, som betyr at individet aksepterer seg selv og forventer å bli respektert og verdsatt av andre, samt å sette utviklingsmål for seg selv slik at man blir en god utgave av seg selv.
   

   
    De fleste foreldre har et ønske om at barna deres skal ha god livskvalitet, og de fleste mennesker søker å skape seg et liv med så høy grad av livskvalitet som mulig. Livskvalitet ligger implisitt som et hovedmål i Bronfenbrenners teori med vektleggingen av at mennesker skal utfolde seg og være lykkelige.
   

   
    
    
    Avslutning
   

   
    Det er et optimistisk menneskesyn som ligger til grunn for transaksjonsmodellen for utvikling og bio­økologisk teori: Barn betraktes ikke som passive deltakere i sosialiseringsprosessen, men står i gjensidig påvirkning med oppvekstmiljøet. At barn påvirker sitt oppvekstmiljø betyr ikke at de har ansvar for kvaliteten ved det, for det er et
    
    
    ansvar som ligger hos de voksne.
   

   
    Bronfenbrenners teori bidro med nye perspektiver. Den ble møtt med nysgjerrighet og åpenhet, og lovordene var mange fra flere hold. I dag er teorien så allment akseptert at den ikke skaper debatt eller er kontroversiell. Mens transaksjonsmodellen for utvikling har fått godt fotfeste i utviklingspsykologien, står Bronfenbrenner sterkere i pedagogikken.
   

   
    Metaforisk kan teorier fremstilles som kart over et terreng, der terrenget er «virkeligheten». Teorier er dermed forenklinger. Nytten av teorier er at de bidrar til at man oppdager, sorterer og forstår fenomener og sammenhenger. Teorier kan presenteres i form av fire nivåer, basert på hvor bredt de favne
    
    
    r, som vist i figur 2.4. Paradigmer eller omfattende teorier inneholder perspektiver som er vidtspennende og forklarer en rekke fenomener og sammenhenger. Paradigmer kalles også verdensanskuelser. Eksemp­ler er kognitivisme, konstruktivisme og positivisme. Teoretiske modeller er mer avgrenset enn paradigmer. Eksempler er Piagets teori om kognitiv utvikling, sosiokulturell teori og sosialkonstruktivisme. Mellomteorier baseres på forsk­ningsbaserte data og forsøker å forklare fenomener slik de fremstår i folks hverdag. Substantive teorier er de mest avgrensede av de fire som er skissert her. De danner utgangspunktet for konkrete, forskbare problem­stillinger. Eksempler på dette kan være dimensjoner i samspillet mellom foreldre og barn, eller sosial nettverksteori.
   

   
    Både transaksjonsmodellen for utvikling og Bronfenbrenners bioøkologiske teori er teoretiske modeller. Det innebærer at de er på et metaplan (overordnet nivå), og dermed bidrar de til et overblikk og viser til sammenhenger mellom fenomener fremfor konkrete tiltak. I transaksjonsmodellen for utvikling bidrar kunnskapen om risiko- og beskyttelsesfaktorer til å gi teorien et noe anvendt fokus, mens bioøkologisk teori får et mer anvendt fokus i delen som omhandler viktige koblinger mellom systemer, og ved at sosial nettverksteori er inkludert i teorien.
   

   
    [image: ]
    
     Figur 2.4 Fire nivåer av teorier.
    

   

   
    Sosial nettverksteori hører hjemme blant substantive teorier. Her er fokuset avgrenset (smalt), men de kan gi konkrete anbefalinger om hva som bør/kan gjøres, for eksempel når det gjelder nettverkets tetthet, relasjoners gjensidighet, antall nettverksmedlemmer, osv.
   

   
    Hvordan kan vi skille mellom gode og dårlige teorier? I klassisk vitenskapsfilosofi benyttes ofte følg­ende fem kriterier i kvalitetsvurderinger av teorier
    
    
    :
   

   
    
     1.
    
    En god teori forklarer mer, i betydningen at den viser flere sammenhenger, og disse sammenhengene settes inn i en helhetlig ramme.
   

   
    
     2.
    
    En god teori forklarer mer presist. Begrepene som presenteres er klart avgrenset, og fenomenene beskrives presist og detaljert.
   

   
    
     3.
    
    En god teori står ikke i motstrid til erfaringer og forskning.
   

   
    
     4.
    
    En god teori genererer ny forskning og nye teorier. Målet med en teori er å utvikle vår forståelse, og derfor vil den generere forskning for å bekrefte eller avkrefte tesene og hypotesene som teorien baseres på.
   

   
    
     5.
    
    En god teori har praktisk nytte i betydningen at den kan anvendes i arbeid med konkrete problemer.
   

   
    Transaksjonsmodellen for utvikling og bioøkologisk teori er begge svake når det gjelder punkt 3 og 5. Bioøkologisk teori har litt mer praktisk nytte når det gjelder å planlegge og analysere oppvekstmiljø enn transaksjonsmodellen for utvikling, men ingen av dem gir gode svar på konkrete problemstillinger fagpersoner kan ha når de jobber med utfordringer hos barn og familier (slik som hvordan man skal håndtere barns utagering, hvordan hjelpe familier ut av voldelig samspill, osv.). Sosial nettverksteori har sin styrke knyttet til punktene 2, 3 og 5. Fenomenene som forklares presist (punkt 2) er imidlertid få og på et avgrenset område.

     Vedlegg 1
     

     Oversikt over de viktigste risikofaktorene
    
   

   
    De mest skadelige risikofaktorene og de mest virksomme beskyttelsesfaktorene.

        Risikofaktorer
       

      
      	
       
        Ja
       

      
      	
       
        Nei
       

      
      	
       
        Vet ikke
       

      
      	
       
        Ikke aktuelt
       

      
     

    
    
     
      	
       
        01
       

      
      	
       
        (a) Barnet er født dysmaturt, slik at det har tydelig behov for ekstra oppfølging fra helsevesenet
       

       
        og/eller
       

       
        (b) barnet er eller har hatt alvorlig somatisk sykdom
       

      
      	
      
      	
      
      	
      
      	
      
     

     
      	
       
        02
       

      
      	
       
        Barnet har generell utviklingsforsinkelse / kognitive vansker
       

      
      	
      
      	
      
      	
      
      	
      
     

     
      	
       
        03
       

      
      	
       
        Barnet synes å ha utfordrende temperamentstrekk, slik som:
       

       
        (a) irritabilitet, impulsivitet, hyperaktivitet, oppmerksomhets- og/eller konsentrasjonsvansker (det krysses ikke av for dette om disse symptomene inngår i diagnoser gitt i nr. 4a, f.eks. atferdsvanske, ADD, ADHD)
       

       
        og/eller
       

       
        (b) er utpreget sky, sosialt tilbaketrekkende og/eller fremstår som generelt utrygg/engstelig (det krysses ikke av for dette om disse symptomene inngår i diagnoser gitt i nr. 4a, f.eks. angst eller depresjon)
       

      
      	
      
      	
      
      	
      
      	
      
     

     
      	
       
        04
       

      
      	
       
        Barnet har eller har hatt:
       

       
        (a) psykiske vansker eller psykiske lidelser
       

       
        og/eller
       

       
        (b) dyresadisme (en hang til å plage dyr etter at barnet har fylt seks år)
       

       
        og/eller
       

       
        (c) (forsøk på) brannstifting
       

       
        og/eller
       

       
        (d) desorganisert tilknytning (inkludert reaktiv tilknytningsforstyrrelse)
       

       
        og/eller
       

       
        (e) har rusmiddelmisbruk
       

       
        og/eller
       

       
        (f) begår kriminelle handlinger
       

       
        og/eller
       

       
        (g) har en utsvevende livsstil (vagabonderer (streifer rundt) / er promiskuøs)
       

      
      	
      
      	
      
      	
      
      	
      
     

     
      	
       
        05
       

      
      	
       
        Barnet er og/eller har vært utsatt for omsorgssvikt, mishandling, oppdragervold, familievold, seksuelle overgrep / seksuell utnyttelse
       

      
      	
      
      	
      
      	
      
      	
      
     

     
      	
       
        06
       

      
      	
       
        Barnet har siden fireårsalderen hatt vansker med å etablere aldersadekvate vennskap (også vennskap med personer som ikke har andre venner (skjebnefellesskap), eller barnet søker avvikermiljøer)
       

      
      	
      
      	
      
      	
      
      	
      
     

     
      	
       
        07
       

      
      	
       
        Barnet har vært utsatt for mobbing av minst ett års varighet, og/eller mobber andre
       

      
      	
      
      	
      
      	
      
      	
      
     

     
      	
       
        08
       

      
      	
       
        (a) Barnet har svake skolefaglige prestasjoner
       

       
        og/eller
       

       
        (b) har eller har hatt høyt fravær fra barnehage eller skole (definert til å omfatte et fravær på minst 12 prosent pr. termin over flere terminer)
       

      
      	
      
      	
      
      	
      
      	
      
     

     
      	
       
        09
       

      
      	
       
        (a) Kontaktbrudd i relasjoner til personer som har betydd mye for barnet, eller dødsfall hos foreldre og/eller søsken
       

       
        og/eller
       

       
        (b) barnet har flyttet tre eller flere ganger i alderen 1–18 år (flyttingen innebærer her at barnet starter i ny barnehage eller skole, slik at det er brudd med nærmiljøet, og barnet har over lengre tid sterkt savn etter gamle venner og/eller problemer med å finne nye venner)
       

      
      	
      
      	
      
      	
      
      	
      
     

     
      	
       
        10
       

      
      	
       
        Barnet har vært plassert i beredskapshjem, fosterhjem og/eller institusjon
       

      
      	
      
      	
      
      	
      
      	
      
     

     
      	
       
        11
       

      
      	
       
        Barnet går i en barnehage eller skole som fungerer dårlig, f.eks. med høy forekomst av atferdsvansker, svakt utviklet struktur/regler/rutiner, ansatte med lite omsorg og varme overfor barna, dårlig samarbeid mellom hjem og barnehage/skole, høyt sykefravær blant de ansatte, høy turnover, osv.
       

      
      	
      
      	
      
      	
      
      	
      
     

     
      	
       
        12
       

      
      	
       
        (a) En eller flere av de primære omsorgspersonene har tidligere begått eller begår kriminelle handlinger
       

       
        og/eller
       

       
        (b) har rusmiddelmisbruk
       

       
        og/eller
       

       
        (c) en eller flere av omsorgspersonene har psykiske helseutfordringer
       

       
        og/eller
       

       
        (d) en eller flere av omsorgspersonene har kognitive vansker
       

       
        og/eller
       

       
        (e) en eller flere av omsorgspersonene har alvorlige fysiske funksjonsnedsettelser eller somatisk sykdom som gjør det vanskelig å ivareta barneomsorgen
       

      
      	
      
      	
      
      	
      
      	
      
     

     
      	
       
        13
       

      
      	
       
        Det er eller har vært et høyt konfliktnivå over lang tid i kjernefamilien
       

       
        og/eller
       

       
        langvarig konflikt mellom kjernefamilien og slekt,
       

       
        og/eller
       

       
        langvarig konflikt med andre personer, slik som naboer, ansatte i det offentlige, osv.
       

      
      	
      
      	
      
      	
      
      	
      
     

     
      	
       
        14
       

      
      	
       
        (a) En eller flere av omsorgspersonene har i en lengre periode stått eller står per nå utenfor ordinært samfunnsliv (er ikke i studier eller i ordinært arbeid)
       

       
        og/eller
       

       
        (b) lever med relativ fattigdom, eller at omsorgspersonen(e) har store vansker med å innfri sine økonomiske forpliktelser
       

       
        og/eller
       

       
        (c) familien er stigmatisert
       

       
        og/eller
       

       
        (d) familien har uavklart oppholdsstatus eller har fått avslag på opphold i Norge
       

      
      	
      
      	
      
      	
      
      	
      
     

     
      	
       
        15
       

      
      	
       
        (a) Problematisk samlivsbrudd mellom foreldrene
       

       
        og/eller
       

       
        (b) problematisk forhold til steforelder eller stesøsken
       

      
      	
      
      	
      
      	
      
      	
      
     

     
      	
       
        16
       

      
      	
       
        Øvrige utfordringer som ikke er på denne listen:
       

      
      	
      
      	
      
      	
      
      	
      
     

     
      	
       
        Beskyttelsesfaktorer
       

      
     

     
      	
       
        17
       

      
      	
       
        Barnet har aldersadekvat eller bedre fungering/ferdigheter på samtlige basalkompetanseområder: kognitiv/språklig, atferdsmessig, moralsk, emosjonelt, sosialt og motorisk (mindre vansker på motorikk behøver ikke å være problematisk for barn for å mestre en del utfordringer)
       

      
      	
      
      	
      
      	
      
      	
      
     

     
      	
       
        18
       

      
      	
       
        Fra barneskolealder av: Barnet karakteriseres av optimisme, positivt selvbilde, mestringsorientering (har et utviklingsdriv), mottar mange bekreftelser fra andre personer om at det er likt, er sosialt av natur og er prososialt og har venner/tilhører et sosialt fellesskap som er prososialt
       

      
      	
      
      	
      
      	
      
      	
      
     

     
      	
       
        19
       

      
      	
       
        Barnet tilpasser seg godt til barnehage/skole. Det omfatter å innordne seg rutiner, godta grensesetting, fungere godt i det sosiale fellesskapet, ha lite fravær samt ha greie/bedre skolefaglige prestasjoner
       

      
      	
      
      	
      
      	
      
      	
      
     

     
      	
       
        20
       

      
      	
       
        Omsorgspersonene har god omsorgsutøvelse
       

      
      	
      
      	
      
      	
      
      	
      
     

     
      	
       
        21
       

      
      	
       
        Foreldre som er godt integrert i samfunnet (dvs. er i utdanning/jobb, har god fungering og godt sosialt nettverk)
       

      
      	
      
      	
      
      	
      
      	
      
     

     
      	
       
        22
       

      
      	
       
        Enighet mellom barnets viktigste omsorgspersoner om hvilke veivalg som skal tas, hvilke verdier som skal vektlegges, og de har felles oppslutning om valg som tas. Valgene er hensiktsmessige for barnet

        Barnet har jevnlig tilgang til velfungerende voksne i tillegg til de foresatte, som (i) investerer mye tid, (ii) har mange positive følelser for barnet og (iii) har god omsorgskompetanse

        Omsorgspersonene engasjerer seg positivt i hvordan barnet har det i barnehage/skole, og partene samarbeider godt med hverandre ved eventuelle utfordringer hos barnet

        Øvrige ressurser som ikke er på denne listen:
       

      
      	
      
      	
      
      	
      
      	
      
     

     
      	
       
        Vurderinger
       

      
     

     
      	
       
        Beskyttende i:
       

       
        • type
       

       
        • intensitet (kraftfullhet)
       

       
        • varighet
       

      
      	
      
     

    
   

   
    Oversikten
   

   
    Vedlegg 1 gir en oversikt over potensielle risiko- og beskyttelsesfaktorer – de som hyppigst går igjen når barn og familier utvikler vansker. Det er fagpersoner som må vurdere om de potensielle faktorene har blitt til reelle risiko- og beskyttelsesfaktorer. I noen familier forekommer risikofaktorene så sjelden at de ikke blir med på den forskningsbaserte listen. Det finnes også risiko- og beskyttelsesfaktorer som vanligvis ikke har så stor effekt, men som kan slå sterkt ut hos enkelte barn og familier.
   

   
    Oversikten bygger i hovedsak på forskningsbidrag­ene til: Adleman mfl., 2012; Althoff mfl., 2014; Barker & Salekin, 2012; Berlin mfl., 2011; Bruke, 2012; Cassidy mfl., 2011; Derdikman-Eiron mfl., 2013; Egger, 2012; Ezpeleta mfl., 2012; Grødem & Sandbæk, 2013; Hjemdal, 2009; Kirkhaug mfl., 2013; Lambie & Randell, 2011; Leibenluft & Stoddard, 2013; Lif mfl., 2017; Marshall mfl., 2014; McEwen mfl., 2014; Rose mfl., 2014; Rudolph mfl., 2014; Shaw mfl., 2014; Sigurdson mfl., 2014; Skovgaard, 2010; Stenseng mfl., 2014; Stenseng & Phelps, 2013; Stringaris mfl., 2012; Thornberry mfl., 2014; van IJzendoorn et al., 2020; Vinnerljung & Hjern, 2011; Wang & Fredricks, 2014; Zalewski mfl., 2011; Ziol-Guest & McKenna, 2014; Österberg mfl., 2016.
   

   
    
     
      
       
        1
       
      
      Definisjonene av de fire begrepene er basert på min bearbeiding (Kvello, 2007) av arbeidene til tidligere professor Olav Sletta ved NTNU.
     

    

    
     
      
       
        2
       
      
      I norsk språkdrakt ble denne gruppen av barn først benevnt som løvetannbarn, deretter uovervinnelige barn, deretter motstandsdyktige barn, og nå brukes en fornorskning av det engelske begrepet «resilience»; resiliente barn.
     

    

    
     
      
       
        3
       
      
      Prediksjon er i denne sammenhengen å forsøke på faglig grunnlag å forutsi hvordan barns utvikling vil bli.
     

    

    
     
      
       
        4
       
      
      Studien Det nye barnevernet viser at om man benytter EUs inndeling i ni sosioøkonomiske grupper, tilhører tre av fire brukere i norsk barnevern de to laveste. Det er de to laveste sosioøkonomiske gruppene som lett overføres over generasjoner, som innebærer frafall fra videregående studier, at de ofte blir avhengige av trygd fra ung alder av, relativ fattigdom, osv. (Marthinsen mfl., 2013).

      De fire første kreftene i psykologien er psykodynamisk teori (som omfatter varianter av Freuds psykoanalyse), atferdsanalayse (se kapittel 13), kognitiv teori og humanistisk-eksistensialistisk teori. I de senere årene har multikulturelt perspektiv blitt lagt til som en sjette kraft.

      Tidligere ble Bronfenbrenners teori omtalt som utviklingsøkologisk teori og som økologisk systemteori.

      I deler av sitt forfatterskap betegnet Bronfenbrenner systemer som økologier.

      I motsetning til molekylære aktiviteter.
     

    

    
     
      
       
        9
       
      
      Metaforen sosialt nettverk (Barnes, 1972) ble utviklet av den britiske sosialantropologen John Arundel Barnes (1918–2010). Han kartla kontakter i lokalmiljøet Bremnes på Bømlo. Da han så fiskegarn henge til tørk i vinden, så han for seg at knutene i garnet var mennesker, og at trådene mellom dem var relasjoner. Dermed var fiskegarnet inspirasjonen til metaforen sosialt nettverk.
     

    

    
     
      
       
        10
       
      
      En psykose har symptomer som best kan forklares som en forvirringstilstand som rammer både tanker, følelser og sanseopplevelser. Ved psykose kan man høre stemmer andre ikke hører, eller ha andre sanseforstyrrelser knyttet til syn, lukt, smak eller berøring. Noen personer blir paranoide og opplever seg overvåket eller forfulgt, mens andre opplever et generelt tankekjør og tankekaos. Noen strever med å skille mellom seg selv og omverdenen, de grubler over egen identitet, og de begynner å tvile på hva som er virkelig og ikke. I begynnelsen av en psykose kan personer ha søvnforstyrrelser, sterk angst og depresjon. Flere isolerer seg og sliter med å fungere sosialt, i studier eller jobb.

      Schizofreni er en langvarig psykisk lidelse som gjerne oppstår (debuterer) i alderen 16–35 år. Trolig skyldes lidelsen en kombinasjon av arvelig sårbarhet og sterke ytre påkjenninger, som høy grad av stress, bruk av rusmidler som narkotika og/eller alkohol og sosial isolasjon (mangelfullt eller mangler et sosialt nettverk). Lidelsen påvirker både tanker, følelser og måten man opplever verden på. Som ved psykose kan man i perioder oppleve at det er vanskelig å skille mellom hva som er virkelig og hva som er innbilning. Typiske symptomer på schizofreni er vrangforestillinger, hallusinasjoner og tankeforstyrrelser. Fagpersoner omtaler dette som positive symptomer. Negative symptomer ved schizofreni er å kjenne seg følelsesmessig flat, likegyldig, gledesløs, man strever med å konsentrere seg og har lite ansiktsmimikk.

      I mikrosystemet skole inngår for eksempel mange elever som ikke inngår i en elevs personlige sosiale nettverk. Dermed er mesosystemet større enn sosiale nettverk.

      Begreper nært knyttet til livskvalitet er subjektivt velvære (hedonisme) og personlig vekst (eudaimonia) (Selnes mfl., 2004).

      Dataene som benyttes i rangeringen hentes fra Gallup World Poll.

